Papoued - Breizh ha liesseurted\nEil brasañ enezenn ar bed eo Ginea-Nevez (810 000 km2), goude Greunland. Pa seller outi diouzh an oabl, e welet e tenn d’ur saorian, glas don ; un doare mastodont a ya e livenn-gein eus c’hornôg d’ar reter, war un hed a ouzhpenn 2 000 km dre aradennadoù menezioù ken uhel a 5 000 metr eus tu ar c’hornôg. An aradennad kreiz-se a zo goloet gant gwez-raden ha kinvi aloubus dindan un oabl koumoulek peurliesañ ; eus kostez ar c’hreisteiz ez eus plaenennoù dichaladurel ha geuniek bonnet gant ar vangrovenn ha kleuzet e tu reter an enezenn gant Pleg-mor Papoua.\nPapoua Ginea-Nevez : daou zazont disheñvel\nDouaroù ken disheñvel an eil ouzh egile (geunioù, koadeier gleb, koadeier glavek, uhelgompezennoù…) a zegas doareoù bevañ disheñvel d’an dud o chom enno : hantergantreerien, pe annezidi ; en douaroù izel ez eo troet an dud war gounidegezh ar sagou ha war hini an torzhelloù en douaroù uhel : ignamez, taro (a orin eus Azia) hep ankounac’haat ar patatez dous. An dorzhell-se (an hini nemeti na zeue ket eus Azia) a oa bet degaset eus Amerika ar C’hreiz gant Portugaliz dre Vro-Spagn e penn-kentañ ar 17vet kantved, hag abalamour dezhi e voe kemmoù bras er vuhez ekonomikel, sokial ha lec’hel. Kreskiñ mat a ra ar patatez dous war an uhelderioù ha dre-se o deus gellet ar Bapoued mont da chom niverus war douaroù uhel ha yen kreiz an enezenn : pell eus plaenennoù bord ar mor lec’h ma veze skrapet ha lakaet da sklaved an dud gant sultanelezhioù molukan.\nDaoust ma’z eo disheñvel pobladoù Ginea-Nevez o deus perzhioù sevenadurel heñvel-tre. Bremañ e ouzer ez int deuet eus gevred Azia da vare ar skornadur diwezhañ. Ma’z eo poblet kevandir Azia hag Enezenn Java abaoe henoadvezh koshañ ar maen (1,5 milion a vloavezhioù evit Java), roudoù kentañ an den e Ginea-Nevez hag en Aostralia a zo kalz nevesoc’h (war-dro 40 000 bloaz a-raok J.C.). Kement-mañ abalamour da linenn hollvrudet Wallace. Ar foz-mor-se a zispartie kevandir Sunda – d’ar c’houlz-se e oa stag Azia kevandirel eus ledenez Indonezia a-drugarez d’ar skornadur a lakaas live an dour da ziskenn – eus kevandir Sahul, a oa ennañ Ginea-Nevez, Aostralia ha Tasmania.\nPobloù Papoua (an anv papua a zeu eus ar portugaleg hag a ro an depegn eus blev kruget tud ar vro) pe pobloù melanezian (a ra dave da liv o c’hroc’hen du) a zeu eus pobladurioù disheñvel : ar re gentañ, an Aostraloidiz, an henvroidi engenidik kentañ (Papoued, Orinidi, Kanakiz) o tont eus reter-izel kevandir Azia. An eil rummad, ar poblañsoù Mongoloidel, a zo erruet pell war-lerc’h an Aostraloided (3 000-1 000 bloaz a-raok J.K.). En em veskañ a rejont ganto ha dre-se e tiwanas ur melting pot gant disheñvelderioù anat a-walc’h, ma weler bremañ an daou rummad a oa ennañ, hervez kriterioù etnoyezhoniel. An engenidien gentañ a gomz ur yezh ha n’eo ket aostronezian (Papoued kreiz an douaroù dreist-holl met ivez Tasmanianiz hag Henvroidi Aostralia) ; ar rummad all a gomz yezhoù aostronezian a reer outo « Malayo-polinezian » hag a zo strewet e-touez poblañsoù arvor Madagaskar hag Enezenn Hawai. Pep hini gant e aozadurioù sokial heverk : hêrezh a-berzh an tad evit ur rumm, hêrezh a-berzh ar vamm evit Aostronezianiz.\nHiriv en deiz ez eus ur mil strollad etnek (253 e Papoua ar C’hornôg) e Ginea-Nevez. An anv-se a oa bet roet e 1545 gant ar Spagnol Ortiz de Retez abalamour e kave e oa heñvelderioù etre ar pobladoù papouat ha pobladoù afrikan ar Ginea. Gant red an istor eo bet daouhanteret an enezenn ken e-keñver douar ken e keñver melestradurezh. Lodenn ar Reter a voe rannet etre Alamagn ha Breizh-Veur kerkent ha 1884 hag a voe unanet e 1949 dindan beli Aostralia. Ar rannvro-se, anvet Papua New Guinea, a zeuas da vezañ emren e 1975. E fin an 19vet kantved e voe lakaet lodenn gornôg an enezenn dindan renerezh melestradurel gouarnamant Holland, a oa bet trevadennet gantañ dija ledenez Indonezia en he fezh.\nAbaoe eo troc’het Ginea-Nevez e div lodenn, dezho an hevelep gorread pe dost, met gant tonkadurioù disheñvel. Eus tu ar C’hornôg eo bet enframmet Papoua dre nerzh e-barzh Indonezia (referendom falset 1969), a rakuitas an trevadenner neerlandat e dibenn an eil brezel bed. Eus tu ar Reter, daoust m’eo dizalc’h Papoua Ginea-Nevez, emañ dindan gwask ekonomikel an amezeg aostralian, preizher bras pinvidigezh mengleuzioù ar vro. Un tonkadur hag a zo, e fin ar gont, gwelloc’h a-galz eget hini Papoua ar C’hornôg abaoe ouzhpenn hanter-kant vloaz.\nEr bloavezhioù 1960 e c’helled niveriñ 800 000 Papouad eus an eil tu hag egile eus an harzoù a zaouhanter enezenn Ginea-Nevez. Hanter-kant vloaz goude ez eus 7,5 milion a dud e Papoua Ginez-Nevez ha nebeutoc’h eget 2 vilion e Papoua ar c’hornôg. An diforc’h-se a bemp milion a dud a zo kaoz da zisheñvelded ar renad politikel : dizalc’hidigezh diouzh un tu ha trevadennerezh eus an tu all. E Papoua ar C’hornôg eo deuet Papouaiz da vezañ ur bihanniver. O dazont a zo lakaet kement en arvar ken e c’heller ober gant ar ger gouennlazh evit e zeskrivañ.\nMet pell emañ Papoua Ginea-Nevez, bras eo ar vro ha difennet an douaroù garv d’an estrenien, d’an aozadurioù e-maez-gouarnamant ha d’ar gelaouennerien. Bras eo koulskoude an niver a reuzidi (etre 400 000 ha 500 000 abaoe m’eo bet staget ouzh Indonezia) met n’eus test ebet ha rouez eo o zestenioù ha mouget e vez o galv. Poent-bras eo selaou ha teurel pled.\nHag er sinema ?\nUnan eus ar filmoù kentañ bet graet : An dud da vare oadvezh ar maen e Ginea-Nevez, gant ar Breizhveurad B. Blackwood e 1937. Tregont vloaz war-lerc’h, an teulfilm Dead Birds gant R. Gardner e 1963 a gaver e Peabody Museum Skol-veur Havard ha Le ciel et la boue gant ar Gall Pierre Dominique Gaisseau a c’hounezas Oscar an teulfilm e 1962. Goude-se ez eus filmoù skiantel evel re an etnoarkeologourien B. Théry ha P. ha A.M. Pétroquin : Yélémé, la hache de pierre polie en Nouvelle Guinée ha kalz a re all e CNRS ar c’hleweled.\nTeulfilmourien ampart all o deus degaset o c’hrouidigezhioù : Christophe de Ponfilly gant L’ombre blanche au pays des Papous, e 1996 ; an etnologour Stéphane Breton gant Eux et moi e 2001, Le ciel dans un jardin e 2003, Damien Faure gant West Papua e 2002, Sampari e 2008, Colonisation oubliée e 2010, Thomas Balmès gant ar film diskramailh Evangile selon les Papous e 1999 hag En attendant Jésus e 2001.\nArabat ankounac’haat kennebeut Forgotten birds of paradise gant Dominic Brown, labourioù Wensislaus Fatubun war lec’hienn Papuan voices, filmoù dedennus-bras Leonard Retel Hemrich, hag evit echuiñ un drilogiezh eus ar re vravañ graet gant an Aostralianed Bob Connolly ha Robin Anderson, First contact, 1982, Joe Leahy’s neighbours, 1988, ha Black harvest, 1992, filmet e-kreiz Ginea-Nevez.\nEvit gouzout hiroc’h diwar-benn an torfedoù-se a-enep an denelezh e c’heller lenn pennadoù a bep seurt bet embannet e Le Monde Diplomatique pe war www.philippepataudcélérier.com.\nPennad diwezhañ : Les Papous minoritaires en Papouasie, Le Monde Diplomatique, C’hwevrer 2015. www.monde-diplomatique.fr/2015/02/PATAUD_CELERIER/52622\nPETREQUIN P. et A.M., Objets de pouvoir en Nouvelle-Guinée, C.N.R.S., 2006.\nDEFERT G., L'Indonésie et la Nouvelle-Guinée-Occidentale, L'Harmattan, 1996.\nGODELIER M., Les productions des grands hommes, Paris, Fayard 82; réédition Fayard, 1996.\nMIKLOUKHO-MAKLAÏ, N., Le Papou blanc, Phébus, 1994.\nSMIDT D., Asmat Art, Woodcarvings of Southwest New Guinea, Periplus, Amsterdam, 1993.\nGREUB S., Art of Northwest New Guinea, from Geelvink Bay, Humboldt Bay and Lake Santani, Rizzoli, New-York, 1992.\nSCHNEEBAUM T., La demeure des esprits, Actes Sud, 1991.\nJUILLERAT B., Papous, Kanaks et Aborigènes, "Ethnies, droits de l'Homme et peuples autochtones", N°3, Vol. 5, Paris 1985, pp. 28-40.\nMATTHIESSEN, P., Deux saisons à l'âge de pierre, Gallimard, 1967.\nWIRZ P., Die Marind-anim von Holländisch-Süd-Neu-Guinea, Abhandlungen aus dem Bereich der Auslanskunde, 4 parts en 2 vols.; Hambourg, Friederischen, 1922-1925.\nStourm ar c’henwerzhourezed papou e kêr Jayapura.\nJoe Leahy, perc’henn un drevadenn gafe ma labour an holl warni, a veze sellet outañ evel pa vije « kannad ar bed arnevez ». Kement-mañ betek an deiz ma yeas priz ar c’hafe d’ar strad. Lezenn gozh ar C’hanigaed an hini a renas (...)\nRivinet eo bazoù pesketa Papoua Ginea-Nevez ha sujet hec’h anezidi gant peskerezh greantel an ton.\nCe que Mama Kasmira veut\nStourm ha derc’hel da vagañ spi a ra Kasmira, tri bugel dezhi, ha hi rediet da guitaat he zachenn da vont da labourat en trevadennoù.\nCondamné à survivre\nWar harzoù Papoua ar C’hornog ha Papoua Ginea-Nevez e werzh an holl henvroidi o douaroù da gompagnuniezhoù an drevidi. An holl anezhe, war-bouez Dominikus a zalc’h penn c’hoazh.\nAbaoe un toullad bloavezhioù ez a un etnologour d’ur gêriadenn vihan a C’hinea-Nevez ingal awalc’h. Kaozeal a ra yezh an dud-se a gustum mont en noazh, bep a wareg gante, a laer liorzhoù a daolioù bouc’hal digant ar goadeg, ha prim da (...)\nE 1930 e voe dizoloet ha filmet gant tri c’hlasker-aour, ar C’hanigaed, ur bobl dianavezet gant ar peurrest eus ar bed betek neuze. Hanter-kant vloaz war-lerc’h o doa en em gavet Bob Connolly ha Robin Anderson gant ar meuriad papoued-se (...)\nUr splujadenn e stourmoù ankouaet Papoua ar Chornog : emsavidi bapou filmet evit ar wech kentañ e gwasked ar c’hoadegi don ; emgavioù kuzh gant prizonidi politikel…\nMab ur baleer-bro aostralian a C’hinea-Nevez hag ur vaouez Ganiga eo Joe Leahy, krouadur ar gejadenn gentañ anezhañ. Emañ e penn un drevadenn gafe frouezhus ha goût a oar ober e vad eus e identelezh doubl.\nUr webdiell anezhañ poltredoù c’hwec’h kabalour en ur vro eus ar re vreinañ a zo er bed : Papoua Ginea-Nevez.\nL'évangile selon les Papous\nE miz mae 1993, e-kreiz an enezenn, e voe dizoloet gant gedourien-ar-goadeg gouarnamant nevez Papoua, ur meuriad naontek den ha tri-ugent o vevañ e penn pellañ un draoñienn uhel ha digenvez, diaes mont betek enni. Distag e oant penn-da-benn (...)


31ved sulieg - an-overenn-santel\nPennad-skrid tennet a Livr ar Furnéz (Sg 11, 23-12, 2):\nSalvér, dré ho kelloud, hwi a gemér truhé é kevér an oll dud. Cherrein a hret ho taoùlagad àr o féhedoù eid ma teint éndro de Zoué.\nE gwirioné, é karet rah ar péh a zo biù ; n'ho-pes ket donjér de hañi, rag n'ho pehé ket krouéet an dén én un devoud kas dohton. Ha penaoz en-devehé-éan biùet mar ne fallé ket deoh ?\nPenaoz en-devehé-éan gouarnet é vuhé mar n'ho pehé ket éan galùet ? Mez truhé e-hues é kevér an oll dud, rag deoh-hwi émant, Mestr, hwi hag a gar ar vuhé, hwi hag a hwéh ar vuhé peurbaduz dré ar bed abéh.\nAr ré a zo é kouéhel, o derhel a hret éndro, én ur rein an avizoù mad, én ur tégas sonj perag é hrant péhedoù, eid ma um ziwalleint doh an droug ha ma helleint kredein énnoh, Salvér.\nKerham get leuiné ar hent en Aotrou Doué\nMélein a hrein brasted men Doué ha me Roué\nMe bennigo ho(us) hanù a oll viskoah de virùikén\nM'ho pennigo bamdé\nMélein a hrein ho(us) hanù a oll viskoah de virùikén\nAr Salvér a zo tinérded ha truhé\nDerhel a hra é gounar, lan é a garanté ;\nMadeleh an Aotrou Doué a zo d'an oll\nE dinérded d'an oll é obéroù\nGroeit, ô Salvér, ma ho trugaréka ho(us) obéroù\nHa ma taol ho fidéled o bennoh àrnoh.\nInd a laro gloér ho mestroni\nKomz a hreint ag ho(us) obéroù kaer.\nPennad tennet ag an eil lihér a Sant-Paol Apostol d'an Tessalonisianed (2Th 1, 11-2,2).\nBreudér, pédein a hram aveidoh, heb arsaù, eid ma kavo an Aotrou Doué é véritet ar galv en-des davéet ; dré é helloud, plijeet geton ma hréet ar mad a hoantet, ha ma lakei ho fé doned de voud obériant.\nElsé é kavo ar Salvér Jézuz é hloér énnoh, ha hwi énno. Chetu ar péh a hra grès hon Aotrou Doué hag hor Salvér Jézuz Krist.\nBreudér, goulenn a hram genoh un dra a-zivoud donedigeh hor Salvér Jézuz Krist hag hor tolpad-ni éndro dehon ; ma vo lakeit àr hor hont ur soñj, ur gomz, ul lihér hag a gemenn éma arriùet dé ar Salvér, ne gollet ket ho penn, n'um lesket ket de voud spontet\nDoué en des karet er bed ha groeit aveidon é vab ungañnet. Peb den hag e gred ennon, en devou er buhé peurbadus.\nAviél Jézuz-Krist revé Sant Lukaz (Lc 19, 1-10) :\nJézuz a arriùas é Jériko hag a dreuzas ar gêr. Boud a oé éno un dén hanùet Zaché, ur reseùour-taosour, ha pinuig braz a oé-éan. Klask a hré gwéled Jézuz ha n'hellé ket anehon ged an dud, rag un dénig bihan a oé ; éan a réd enta éraog hag a grap àr ur wéenn eid ar gwéled ; dré-zé é télié tremén Jézuz. A p'arriù én tachad-sé é saù Jézuz é zaoùlagad d'al lué hag a lar dehon :\n« Zaché, deit fonnabl d'an diaz, rag én ho ti é rekan chom hiriù. »\nHa Zaché a zichenn a herr, ha éan d'en dégemér ged leùiné.\nE wéled kement-sé an oll a vourbouté én ur lared : « De di ur péhour éma oeit de lojein. »\nNeoah Zaché, én é saù, dirag ar Salvér a lar dehon : « Aotrou, éh an de rein an hantér a me madoù d'ar beurerion, ha mar em-es groeit gaoù doh unan bennag, ne vern é petra, me zakoro dehon pedèr gwéh kement arall.\nJézuz a lar neuzé : « Hiniù éma deit ar salvedigeh d'an ti-man, dré m'éma hennen eùé ur hroèdur d'Abraham. Rag, deit é Mab-an-Dén de glah ha de salvein ar péh a oé kollet. »


Pajenn:Morvan - Buez ar Zent, 1894.djvu/296 - Wikimammenn\nPajenn:Morvan - Buez ar Zent, 1894.djvu/296\n— N’em euz prezeget nemed ar virionez, eme ar Zant. Ar pez am euz klasket rei d’ehoc’h da gredi eo ar pez o deuz kredet ho tadou koz.\n— N’emaomp ket ama evit koll hon amzer, eme eur zoudard all. Protestant e fell d’id beza eveldomp-ni, ia pe nann ?\n— Digaset ounn bet enn ho touez, eme ar misioner kalounek, evit lakaat ac’hanhoc’h da zilezel ho kredennou faoz, ha nann evit heul va-unan ar c’hredennou-ze. »\nKerkent eur zoudard a zistagaz ganthan eunn taol sabrenn, hag e oue pilet d’ann douar. Mes sevel a reaz adarre enn he za, ha neuze ec’h en em strinkaz d’ann daoulin hag e lavaraz, enn eur zellet ouz ann env hag he zivreac’h astennet e kroaz : « — Pardounit d’ezho, va Doue ! Tud dall ma’z int, ne c’houzont ket petra reont. Va Zalver Jezuz, o pet truez ouzinn ! Mari, mamm da Jezuz, sikourit ac’hanon! »\nAr c’homzou-ma a oue he gomzou diveza. Eunn taol sabrenn all a faoutaz he benn outhan, ha raktal e kouezaz a stok he gorf, beuzet enn he c’hoad. Gant aoun na vije ket c’hoaz maro-mik, ar zoudarded hen treuzaz gant ho c’hlezeier hag a drouchaz d’ezhan he c’har gleiz. He verzerenti gloriuz a erruaz d’ar 24 a viz ebrel 1622.\nEpad c’houec’h vloaz ma oue o veachi, ar zant-ma ne vankaz morse da dostaat ouz ar zakramanchou da zul ha da c’houel. Nag a gristenien a zo hirio hag a lez a gostez, n’e ket hebken ho devosionou, mes c’hoaz ho deveriou a relijion, pa vezont pell dioc’h ar gear hag avechou zoken pa n’o deuz great nemed mont er meaz euz ho farrez! Pe seurt feiz o deuz eta ar gristenien-ze ? Ne c’houzont-hi ket ema Doue e peb leac’h, hag e tleont e peb leac’h he anaout evit ho Mestr, evit ann hini en deuz ho c’hrouet hag a zalc’h bepred ho buez etre he zaouarn ? N’euz fors pegeit e veac’h dioc’h ar gear da zul ha da c’houel berz, bezit fidel ato da gonzakri ann deiziou-ze da zervich Doue hervez ho kalloud; bezit fidel ato dreist peb tra da glevet ann offerenn enn deiziou-ze.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/296&oldid=137488 »


Gres (bro) - Wikipedia\n15 Dec 2005 - 08 Aug 2019\nEvit "Gres" da vare an Henamzer, gwelet Henc'hres.\nevit sterioù all "Gres", gwelet Gres (disheñvelout).\n(Banniel Bro-C'hres) (Skoed-ardamez Bro-C'hres)\nKan broadel Ύμνος εις την Ελευθερίαν\n(Imnos is tin eleftherían)\nGer-stur Ελευθερία ή Θάνατος\n(Eleutheria i thanatos, Eleftheria i thanatos)\n"Ar Frankiz pe ar Marv")\nYezh ofisiel Gresianeg\n131 940 km²\n11 018 000 (2004)\nPrezidant Prokópis Pavlópoulos\nKentañ ministr Aleksis Tsípras\nGouel broadel 25 a viz Meurzh\nMoneiz Euro (€)\nKod pellgomz 30\nKod war ar Genrouedad .gr\nGres, pe c'hoazh Hellaz (gregach: 'Ελλάς, Hellás IPA [he̞ˈllas] Ελλάδα; gresianeg a-vremañ: Elládha (IPA): [e̞ˈlaða]) a zo ur riez e Gevred Europa hag hec'h anv ofisiel eo Republik Hellenek (e gresianeg: Ελληνική Δημοκρατία Ellīnikī́ Dīmokratía, [eliniˈci ðimokraˈtia]). E penn ledenez ar Balkanioù emañ-hi. E tu an Norzh he deus harzoù douarel gant Bulgaria, ar Bet-Republik Yougoslaviat Makedonia hag Albania, ha gant Turkia e tu ar Reter. En em ledañ a ra Mor Egaios a-hed aodoù ar reter hag ar Mor Kreizdouar a-hed aodoù ar gevred p'emañ Mor Ionia er mervent hag er c'hornôg. Un toullad brav a inizi bras ha bihan, e meur a enezeg, a vez kavet er c'hornôg hag er reter.\nEvel kavell Sevenadur ar C'hornôg e vez gwelet Bro-C'hres e mare kozh an Henc'hres (eus war-dro 900 bloaz kent Jezuz-Krist betek 200 bloaz goude Jezuz-Krist). Eno eo bet ganet ha lakaet e pleustr meizad an demokratelezh. Ken pinvidik eo bet istor ha sevenadur Bro-C'hres m'en deus bet ul levezon don ken e Europa, ken en Azia hag en Afrika ivez.\nEtimologiezh an anv ha stummoù all[kemmañ | kemmañ ar vammenn]\nDont a ra an anv brezhonek "Gres" dre ar galleg eus al latin Graecia, savet, d'e dro, diwar anv Γραίκος (Graikos), mab Thessalos, roue Fthia hervez mojennoù Henc'hres.\nAbaoe amzerioù Homero d'an nebeutañ, avat, o deus ar C'hresianed o-unan graet Ἑλλάς (distaget [hellás] e henc'hresianeg hag [el(l)ˈas] e gresianeg a-vremañ) pe boutinoc'h e gresianeg a-vremañ Ελλάδα (distaget: [eˈlaða]) eus o bro, brezhonekaet dindan ar stumm "Hellaz" a-wezhioù. Savet e oa an anv-se diàr div wrizienn henc'hresianek: rakger έλ- (el- "heol, skedus", k.v. ήλιος, elios, "heol") + λάς (las "roc'h, maen"), da lâret eo "Hellaz: bro heol ha roc'h".\nAlbania · Andorra · Armenia · Azerbaidjan · Bosnia-ha-Herzegovina · Island · Jorjia · Liechtenstein · Moldova · Monako · Montenegro · Norvegia · Republik Makedonia (ERYM) · Rusia · San Marino · Serbia · Suis · Turkia · Ukraina\nAbc'hazia · Nagorno-Karabac'h · Osetia ar Su · Treuznistria · Republik Turk Kiprenez an Norzh\nAozadur Feur-emglev Norzh-Atlantel (AFNA)\nAlamagn • Albania • Belgia • Bulgaria • Danmark • Estonia • Frañs • Gres • Hungaria • Island • Italia • Izelvroioù • Kanada • Kroatia • Latvia • Lituania • Luksembourg • Norvegia • Polonia • Portugal • Rouantelezh-Unanet • Roumania • Slovakia • Slovenia • Spagn • Stadoù-Unanet • Republik Tchek • Turkia\nAlbania · Andorra · Armenia · Belgia (Kumuniezh c'hall Belgia) · Benin · Bulgaria · Burkina Faso · Burundi · Kambodja · Kameroun · Kanada (New Brunswick • Kebek) · Kab Glas · Republik Kreizafrikan · Tchad · Kiprenez1 · Komorez · Republik Demokratel Kongo · Republik Kongo · Aod-an-Olifant · Djibouti · Dominica · Egipt · Republik Makedonia · Bro-C'hall · Gabon · Ghana1 · Gres · Ginea · Ginea-Bissau · Ginea ar C'heheder · Haiti · Laos · Luksembourg · Liban · Madagaskar · Mali · Maouritania · Moris · Moldova · Monako · Maroko · Niger · Qatar · Roumania · Rwanda · Sz Lusia · São Tomé ha Príncipe · Senegal · Sechelez · Suis · Togo · Tunizia · Vanuatu · Viêt Nam\nAdtapet diwar « https://br.wikipedia.org/w/index.php?title=Gres_(bro)&oldid=1623790 »\nKemmoù diwezhañ degaset d'ar bajenn-mañ, d'an/ar 27 C'hwe 2015 da 12:45.


Jean-Charles Guichen - Wikipedia\nJean-Charles Guichen zo ur gitarour ampart. E vestroni war e venveg en deus sikouret anezhañ da sevel e stil muzik dezhañ e-unan, hag unan aes da anavezout. E vuhez a soner a grogas gant ar strollad Ar Re Yaouank krouet en 1986 gant e vreur Fred Guichen ha daou soner all. Dont a reas Jean-Charles da vezañ soner a-vicher da 18 vloaz ha beajiñ a ra dre ar bed a-bezh.\nJean-Charles Guichen, e festival Yaouank e 2015\n1 Skrid buhez\n2.2 Ar Re Yaouank\n2.3 Guichen Quartet\n2.4 Breudeur Guichen\n2.6 Trio PSG\nKroget eo Jean-Charles gant ar muzik abred-tre. Da 6 vloaz en deus resevet e c'hitar kentañ ha kemeret en deus kentelioù solfadurezh ha gitar klasel e-pad 10 vloaz. Met prim-tre, en deus bet ur seurt heug gant ar solfadurezh...\nAr soñj a zo deuet diwezhatoc'h dezhañ pa 'z eo kroget e dad da gas anezhañ d'ar festoù-noz ha p'en deus dizoloet sonerien evel Alan Stivell, Dan ar Braz, Gilles Le Bigot. Gant Soïg Sibéril en deus desket an doare son anvet "open tuning", da lâret eo dre kendonerezh digor, hag a zo implijet gantañ hiziv an deiz c'hoazh.\nKroget eo da c'hoari er festoù-noz d'an oad a 16 vloaz gant Fred, e vreur, a oa 14 vloaz eveltañ. E dad a gase anezhañ d'ar sadorn noz hag e c'hoarie. Ar muzik a zeuas da gemer muioc'h-muiañ a amzer ha da vezañ pouezusoc'h-pouezusañ en e vuhez. Ur pennadig goude en deus kejet gant David Pasquet ha Gaël Nicol. Tremen a rae tout e zibenn-sizhunioù en Trou de mémoire en Sant-Nikolaz-ar-Pelem da evañ ha da seniñ muzik.\nE 1990, Jean-Charles a baouezas e studioù evit dont da vezañ soner a-vicher. Amzer Gwerz, Carré Manchot, Skolvan e oa. Yaouank e oant hag un tamm rock n'roll! D'ar mare-se eo en deus krouet e holl liammoù gant ar sonerien festoù-noz.\nKroget eo da vezañ brudet e 1993, ma zeuas Fest-Noz still alive er-maez. E keit-se, Stephane De Vito a yeas d'e heul. Kemeret en deus ur c'henderc'her hag a zo kroget da vezañ anavezet dre ma rae abadennoù skingomz, ar sonadegoù en diavaez eus Breizh. E 1995, ar bladenn Breizh Positive hag e 1997 ar bladenn Ar Re Yaouank a zeuas er-maez. Mont a rae mat ar strollad ur stelejerez evit e remziad.\nGoude bezañ bet sonet e-pad 10 vloaz asambles e 1998 e tivisas ar strollad Ar Re Yaouank d'en em dispartiañ. E 1998, e savas Jean-Charles ur bladenn nevez war e gont e-unan hag ober a reas ar c'h-Celtic Procession e kichen Jacques Pellen. Kejañ a reas gant Didier Lockwood ar bloavezh-se.\n1998 1998 : Jean-Charles Guichen (Ciré Jaune)\n2012 2012 : Chadenn Denel (Coop Breizh)\nAr Re YaouankAozañ\n1989 1989 : Sidwel\n1992 1992 : Fest-Noz Still Alive (Coop Breizh)\n1994 1994 : Breizh Positive (Coop Breizh)\n1996 1996 : Ravine (Coop Breizh)\n2002 : Mémoire Vive (Coop Breizh)\n2004 : Frères (Coop Breizh)\n2007 : Dreams of Brittany (Coop Breizh)\n2011 : Brozhers (Coop Breizh)\n1992 : Christelle\n2002 : PSG (Coop Breizh)\n1995 : Collectif - Guitares celtiques (Sony Music)\n1998 : Frédéric Guichen - La Lune noire (Ciré Jaune)\n2000 : Taÿfa - Awal (Griffe)\n2000 : Jacques Pellen - Les tombées de la nuit, a Celtic Procession live (Naïve)\n2000 : Alan Stivell - Back to Breizh (Dreyfus)\n2003 : Dominique Babilotte - Patchworld (Toot / On Tour in Prod)\n2008 : Red Cardell - Le banquet de Cristal (Keltia Musique)\n2008 : Gwennyn - Mammenn (Keltia Musique)\n2009 : Red Cardell - La Fête au village (Keltia Musique)\nAdtapet diwar « https://br.wikipedia.org/w/index.php?title=Jean-Charles_Guichen&oldid=1710405 »\nDernière modification le 21 Gou 2016, à 10:28\nKemmoù diwezhañ degaset d'ar bajenn-mañ d'an 21 Gou 2016, da 10:28.


Trede quevren - An eil Chabistr ha tregont - Wikimammenn\nTrede quevren - An eil Chabistr ha tregont\nYouen-Yan-Lois Derrien, 1779-1792 (?) (p. 318-320)\n◄ Ar c’henta Chab. ha tregont. Var an tremen amser hac ar recreation ha da guenta var ar recreation licit ha meulabl An eil Chab. ha tregont. Var ar c’hoariou disonest An trede Chab. ha tregont. Penaus eo ret beza fidel da Zoue hac en occasionou bras hac er re vian ►\nAN EIL CHABISTR HA TREGONT.\nVar ar c’hoariou difennet.\nAR c’hoariou eus an dinçou hac eus ar c’hartou , hac an hevelep c’hoariou-se, pe en re e tepand ar gounit principalamant diouz an hazard ; ouzpen ma zint recreationou dangerus, evel an dançou, ez int ive simplamant ha naturelamant goal recreationou, pere a so da veza blamet ; ha rac-se int difennet dre al lesennou quen Civil quen Ecclesiastic. Mæs pebez droug a so er c’hoariou-se, eme viot-hu ? an droug eo, ma c’herru ar gounit enno, non pas hervez ar ræson, mæs hervez ar sort hac an hasard, pehini a gouez alies gant nep na verite netra hervez an habilite hac an higin : offanset eo ar ræson eta en dra-se. Ya hoguen, eme vezo c’hui, contant oump an eil-tu hac eguile da c’hoari er gondition-se. Quemense a so mad evit disquez penaus nep a c’hounez ne ra gaou ebet ouz ar re-all, mæs ne ampeich quet na d’e ar gondition hac ar c’hoari control d’ar ræson ; rac ar gounit, pehini a dle servichout da recompans evit an industri, hac evit an habilite pe an higin, ne servich en seurt c’hoariou-se nemet da recompansi ar sort hac an hasard, pehini ne verit recompans ebet, pa na zepand na cals na nebeut diouzomp.\nOuzpen-se ar c’hoariou-se a zoug an hano a recreation hac a-so great evit quemense, ha cousgoude ne dint morsetout ur recreation, mæs un occupation geinus : rac penaus e c’halle beza recreation un exerciç, pe en hini e ranquer derc’hell ar speret bantet hac appliquet gant un attantion continuel, ha geinet ato gant an inquietud, an amprehantion hac an ampressamant ? hac en so application nac attantion ebet tristoc’h, enoüussoc’h ha meIancoliussoc’h eguet hini ar c’hoarieurien ? evelse ive ne ranquer quet parlant var o c’hoari, ne ranquer quet choarzin, ne ranquer quet passaat, peautramant chetu-ii e dipit hac e coler.\t,\nErfin ne deus quet a joa en seurt c’hoariou-se nemet o chounit ; mæs ha ne de quet ur goual joa e hounnez, pa na aller e c’haout nemet dre ar c’holl hac an displijadur eus an nessa ? suraoualc’h ez e hounnez ar rejouissanç iffam. Evit an teir ræson-mâ’ta eo difennet an seurt c’hoariou-se. Ar Roue bras Sant Lois o c’houzout penaus edo e Vreur hac un Autrou-all o c’hoari, a savas peguement bennâc ma oa clàn, hac a yeas d’o chambr en ur vrancellat quer sempl oa, hac o veza quemeret an dinçou pe ar c’hartou hac un darn eus an arc’hant pehini a yoa er c’hoari, o strincas dre’r prenestr er mor gant ur gourrouç vras outho. An Demesell chast ha santel Sara, o parlant ouz Doue eus he innoçans hac eus he c’homportamant vad, a lavare ; c’hui a oar ervat, emezi, va Doue, penaus ne doun biscoas en em boulset etouez ar c’hoarieurien.\nAdtapet diwar « https://br.wikisource.org/w/index.php?title=Trede_quevren_-_An_eil_Chabistr_ha_tregont&oldid=127893 »\nKemmoù diwezhañ degaset d'ar bajenn-mañ d'an 9 Eos 2018, da 14:33.


Adelaid Bourgogn (Impalaerez) - Wikipedia\n(Adkaset eus Santez Adelaide)\nUr pennad Adelaid Bourgogn zo ivez.\nAdelaid Bourgogn, pe Adelaid Italia, pe Adelaid an Impalaeriezh Santel, pe Adelheid von Burgund (en alamaneg), zo ur briñsez frank ganet en Orbe, e Suis (kanton Vaud) war-dro 931, ha marvet e Seltz en 999. Lakaet eo bet da santez, met seblantout a ra bezañ bet muioc'h a bouez politikel eget a bouez relijiel en hec'h amzer.\nAdelheid hag he fried Otto Iañ\n3 Ar santez\nMerc'h e oa da Rodolf II Bourgogn, roue Bourgogn, ha Berta Swabia, a oa merc'h d'an dug Burchard II Swabia. Yaouank-flamm e oa pa voe dimezet da Lotar Arle, a oa roue Italia gant e dad, Huon Arle.\nHervez skridoù zo e vije bet dizenoret gant he zad-kaer « a-raok dezhi tizhout gwele e vab ». Abred e varvas he fried, pistriet e vije bet en 950 gant Berengar II, markiz Ivrea, a gemeras kurunenn Italia neuze, hag a zalc'has Adelaid en e ser en desped dezhi. Prizoniadez e oa eta. Hag hi neuze da c'hervel d'he sikour roue ar C'hermaned, Otto Iañ, a zimezas geti en 951 hag a zistroadas Berengar.\nKurunennet e voe evel impalaerez war un dro gant he fried e miz C'hwevrer 962. Intañveziñ a reas e miz Mae 973, hag he mab Otton II a renas neuze. Dizemglev avat a oa etrezi hag he merc'heg Teofano Skleraina, ha kaset e voe da gaolmoc'ha gant he mab. Met pa varvas hennezh e miz Kerzu 983 e rankas en em glevout gant ar verc'h-kaer abalamour ma oa dalc'het he mab-bihan Otton III gant Herri Bavaria, lesanvet an Tabuter. Adalek marv Teofano e miz Mezheven 991 betek an deiz ma voe Otton en oad-gour e renas war an impalaeriezh.\nMervel a reas e 999, er bloaz ma teuas he mignon Gerbert d'Aurillac da vout pab, dindan an anv a Jelvestr II. Sikour a reas sevel meur a vanati, evel hini Seltz, e-lec'h ma echuas he buhez.\nen 947 da Lotar II Italia, hag ur verc'h o doe:\nEmma Italia - ganet e 948, dimezet da Lotar roue ar Franked\nen 951, da Otto Iañ, impalaer santel ha pevar bugel o doe :\nHenry - born 952\nBruno - born 953\nMatilda - born 954, the first Princess-Abbess of Quedlinburg\nOtto II - born 955, later Holy Roman Emperor\nSantez Adelheid Bourgogn. Heilige Adelhaid en alamaneg.\nUr skoazell vras a roas d'an Iliz ha da sevenadur ar c'huzh-heol, dreist-holl da venec'h Cluny. Se zo kaoz moarvat eo bet anvet da santez ha lidet e vez d'ar 16 a viz Kerzu.\nGant Antonio Salvi, en 1722, e voe savet skrid ur c'hoarigan anvet Adelaide, ha hennezh a voe savet sonerezh warnañ meur a wech, gant Giuseppe Maria Orlandini, Antonio Vivaldi, Nicola Porpora, ha Georg Friedrich Haendel\nUr c'hoarigan "Adelaide di Borgogna" zo bet savet gant Rossini gant al levrig gant Giovanni Federico Schmidt, c'hoariet en Teatro Argentina e Roma d'ar 27 a viz Kerzu 1817.\nAdtapet diwar « https://br.wikipedia.org/w/index.php?title=Adelaid_Bourgogn_(Impalaerez)&oldid=1818736 »\nDernière modification le 7 Gen 2019, à 22:32\nKemmoù diwezhañ degaset d'ar bajenn-mañ d'an 7 Gen 2019, da 22:32.


Ifernioù - Wikipedia\nHaides ha Kerberos\nHervez mojennoù Henc'hres e oa an Ifernioù unan eus an anvioù a veze graet eus al lec'h ma 'c'h ae an dud da chom war-lerc'h o marv. Dindan an douar emañ al lec'h-se, hag eno emañ an doue Hades o ren. Se zo kaoz e vez graet anv eus "rouantelezh Hades" a-wechoù, hag eus an Hades zoken, pa gomzer eus ar vro-hont.\nMeur a gornad zo eno hervez an hengoun :\nAr Parkoù ar Gwenva a oa annez an harozed hag an eneoù leun a vertuz war-lerc'h o marv ;\nPradoù ar Milad, ma vez skeudoù ar re varv o kas ur vuhez divlaz, dispis ha dibal ;\nan Tartaros, allec'h donañ ha duañ ma vez kastizet da viken an dud o deus graet gaou pe goap ouzh an doueed.\nEtre an Ifernioù ha bro an dud vev ez eus ur stêr, pe meur a hini hervez an dud : ar Styks peurvuiañ, an Ac'heron a-wechoù.\nPa vez bet beziet an dud evel a zo dleet e vezont lakaet da dreizhañ ar stêr gant C'haron war e skaf, goude paeañ ur gwennegig dister. Diwar-se eo e teu ar boaz da lakaat ur pezh e genoù ar re varv. Teir stêr all a dremen dre an Ifernioù : ar Flegethon, ar Gokytos hag al Lethe.\nE toull an nor emañ ar c'hi Kerberos, a vir ouzh an dud varv da vont kuit. Koulskoude ez eus bet gwelet tud o kuitaat al lec'h dizamant : Herakles, [Psyc'he]], Theseüs, Orfeüs hag Aineias.\nUlises zo bet tost da vont e-barzh, e trovezh an Nekyia, e kan XI an Odysseia.\nMeur a zor zo d'an Ifernioù : tost da Lenn Averno, tost da Gab Tenaro hag e bro ar Gimmerianed.\nTri barner zo : Minos, an hini nemetañ er mojennoù koshañ, Radamanthys hag Aiakos. Ganto e vez degemeret an dud varv ha lavaret dezho da belec'h mont, ha chom, a-hed ar beurbadelezh.\n↑ Anv lies, disheñvel diouzh an Ifern, anv unan.\n↑ Henc'hresianeg : Ἠλύσιον πεδίον / Êlúsion pedíon ; diwezhatoc'h e voe graet μακάρων νῆσοι / makárôn nễsoi "Inizi ar Wenvidien" anezhe.\n↑ Henc'hresianeg : Φλεγέθων / Phlegéthôn "an hini flamm".\n↑ Henc'hresianeg : Κωκυτός / Kôkytós "ganet gant an daeroù".\n↑ E penn Su Peloponnesos.\n↑ Henc'hresianeg : Κιμμέριοι / Kimmérioi.\nAdtapet diwar « https://br.wikipedia.org/w/index.php?title=Ifernioù&oldid=1920524 »


Indiana Jones o laerezh an delwennig, Hollywood Studios.\nRaiders of the Lost Ark zo ur film avantur stadunanat embannet e 1981 ha sevenet gant Steven Spielberg. Ar senario a oa gant Lawrence Kasdan, diwar un istor gant George Lucas ha Philip Kaufman. Produet e oa bet gant Frank Marshall evit Lucasfilm Ltd., gant Lucas hag Howard Kazanjian evel produerien.\nAr c'hentañ film eo en heuliad filmoù Indiana Jones. Harrison Ford a c'hoari an arkeologour Indiana Jones, o stourm a-enep ur strollad nazied a glask arc'h an emglev. Karen Allen a c'hoari karantezig Indiana, Marion Ravenwood ; Paul Freeman evit kevezer Indiana, an arkeologour gall René Belloq ; John Rhys-Davies evel kamalad bras Indiana, Sallah ; Ronald Lacey evel poliser ar Gestapo an ajant Arnold Toht ; ha Denholm Elliott evel kenlabourer Indiana, Marcus Brody.\nAdtapet diwar « https://br.wikipedia.org/w/index.php?title=Raiders_of_the_Lost_Ark&oldid=1811604 »\nKemmoù diwezhañ degaset d'ar bajenn-mañ d'an 29 Du 2018, da 07:55.


Aet ar maout gant an dud chomet er gêr da geñver eil tro votadeg an tiez kêr .\nLundi 29 juin 2020 à 6:12 -\nUn diouer a goustiañs keodedel . Eme Fredy e penn ur burev mouzhiañ bep tro ma 'z eus votadeg e Brest , aboe 20 vloaz 'zo . Mezus eo gwelet 'z eus bet betek 68 % eus ar vrestiz zo chomet ober o dever a geodedourien .\nFredy le Nedellec , prezidantez burev votiñ e Brest abaoe 20 vloaz zo . © Radio France - Jañ Luk Bergot\nSiwazh dec'h oa kalz niverus ar re choumet hep votiñ evit ar vouezhierien . Paneved e Rostronen lec'h o deus votet ouzhpenn 67 % eus an dud enskrivet , re ar vouezherien n'o deus ket kemeret perzh . Soñjit 'ta , betek 68 % zo choumet er gêr e Brest . Mantret eo bet Fredy Le Nedellec , prezidantez ur burev votiñ dec'h , evel ma ra ingal aboe 20 vloaz zo . Merzhout a ra eo ar re gozh n'o doa ket votet stank en dro gentañ ar votadeg pa oa enkadenn ar c'hovid o kregiñ ober he reuz . Dec'h avat ne oa ket maread a dud yaouank o kemer perzh .\nPennad kaoz gant Fredy le Nedellec , e penn ur burev votiñ , abaoe 20 vloaz e Brest .


Leopold Maximiliaan Felix Timmermans (5 Gouere 1886 – 24 Genver 1947) zo ur skrivagner nederlandek eus Flandrez. Troet eo bet e oberennoù e kalz yezhoù all. Kinnniget e oa bet e anv teir gwech evit Priz Nobel al lennegezh.\nGanet e voe Timmermans e kêr Lier, en ur familh pevarzek a vugale. Mervel a reas e Lier ivez da 60 vloaz. Skrivañ a reas pezhoù-c'hoari, romantoù istorel, oberennoù relijiel ha barzhonegoù. Pallieter (1916) eo e romant anavezetañ. Lod eus e skridoù zo bet sinet gant an anv-pluenn Polleke van Mher. Livour ha tresour e oa ivez.\nE deroù an Eil Brezel-bed e oa Timmermans e penn ar gelaouenn vroadelour flandrezat Volk. Kemer a reas perzh ivez en Europäische Schriftsteller-Vereinigung (Kevre Skrivagnerien Europa), hag a oa bet diazezet gant an Nazied. Abalamour da se, hag abalamour ma resevas ar Rembrandtprijs (Priz Rembrandt) digant skol-veur Hamburg e 1942, e voe sellet outañ, goude ar brezel, evel ur "c'henlabourer sevenadurel". Didamallet e voe avat d'an 22 a viz Kerzu 1946.\n↑ Nomination Database - Nobelprize.org.\nAdtapet diwar « https://br.wikipedia.org/w/index.php?title=Felix_Timmermans&oldid=1767451 »\nDernière modification le 1 Gwe 2017, à 15:24\nKemmoù diwezhañ degaset d'ar bajenn-mañ d'an 1 Gwe 2017, da 15:24.


Plijadurioù a bep seurt !\nMeur a neuz zo gant kêr Wened : kêrbenn ar Mor-Bihan, porzh-bageal, plas-kreñv, kêr eus ar Grennamzer, kêr arz ha istor… Santet e vez er straedoù, etre ar c’haeoù gwez hed-ha-hed ganto hag an tiez eus ar 15vet kantved, pegen c’hwek eo bevañ eno. Deuit da dañva an endro-se !\nAr Mor Bihan evel un neizh\nDont a reas ar gêr gal-ha-roman Darioritum da vezañ Gwened p’en em gavas ar Vretoned eno. Emañ o splanniñ e deun ar Mor Bihan, he mogerioù-kreñv tro-dro dezhi. Gwelet a reer, dre he ziez o bannoù koad hag hec’h osteloù prevez, ar pouez a oa eno gwechall gant ar porzh-kenwerzh hag he galloud relijiel ha politikel. Hiziv an deiz ez a ar glad pinvidik-se d’ober un endro ma plij d’an dud bevañ hag ul lec’h a-feson evit ar re a fell dezho bale hag ober anaoudegezh gant traoù kaer.\nDa-heul ar straedoù\nHeñvel a-walc’h ouzh ul lec’h kouronkañ eo plasenn Gambetta, durc’haet war ar c’hreisteiz, a-dal d’ar porzh. Chomit a-sav warni kement ha distanañ war ul leurenn-ostaleri, a-raok mont tre er gêr gozh dre dor Sant-Visant ! En tu all d’ar porched ez eus savadurioù eus ar 17vet kantved a bep tu d’ar straed. En-dro da blasenn al Lisoù, lec’h ma veze dalc’het an tournamantoù er Grennamzer, e kaver osteloù prevez ha tiez o bannoù koad kichen-ha-kichen. Ur blijadur eo gwelet an aridennad savadurioù o zalbennoù livet splann. Pelloc’h eget an iliz-veur hag ar C’hoc’hu e weler bokedoù kroazennoù ha korbelloù a-hed straed Sant Gwenael, betek straed an Nor Brizon a gas war-zu Sant-Padern, ur c’harter dibar ma’z eus.\nDremm dibar Gwened\nDre an Nor Brizon ez eer betek hent-bale ar Waremm a dremen a-hed ar ramparzhioù bet savet en 13vet kantved. Tourioù ha dorioù, hag a gaver a bep eil, a ya da stummañ un daolenn gaer a-us al liorzhoù giz Bro-C’hall. War ribl ar Marl, stag ouzh ar mogerioù-kreñv, ez eus poulloù-kannañ goloet gant un doenn vein-glas hir.\nEtre ar balafenned hag ar gabitened\nKerkent hag e-maez ar gêr gloz e c’haller mont d’ober achapadennoù. Tremen a ra hent-bale ar Rabin war ribl ar pontonioù, dre alezioù gwez hed-ha-hed ganto. Mont a reer e-giz-se betek an Akwariom Moroniezh ha Liorzh ar Balafenned. A-dra-sur ez it d’aveliñ ho spered e-mesk ar pesked pe an eskell liesliv. It da-heul ho kuriusted betek gourenez Koulev. Ne viot ket disouezhet gant ar gwel-kaer war ar Mor Bihan, en ul lec’h dibar ma kejer gant moraerien a bep seurt oad.\nPelec’h emañ Gwened hag e vaouez ?\nE korn straed ar Gwenvidig Pêr Ronan Rog ha straed Noe e vezer saludet gant daou benn drant kizellet er mein. Daoust ha pennoù ostiz hag ostizez an ti-se eus ar 16vet kantved e vefent ? Deuet int da vezañ maskotennoù tud Gwened.


2 Timoteo 4 CCO - Jo̱baˈ fɨ́ɨˉguɨ́ɨ ˈnʉˋ, - Bible Gateway\n2 Timoteo 4 Chinanteco de Comaltepec (CCO)\n4 Jo̱baˈ fɨ́ɨˉguɨ́ɨ ˈnʉˋ, Timoteo, fɨˊ quiniˇ Fidiéeˇ jo̱guɨ fɨˊ quiniˇ Fíiˋnaaˈ Dseaˋ Jmáangˉ i̱ nijáaˊtu̱ mɨ˜ tɨˊ lɨ˜ niˈíingˉ jmɨgüíˋ e laco̱ˈ niquidsirˊ íˈˋ røøˋ jo̱ nicá̱rˋ nifɨˊ quiáˈˉ lajaangˋ lajaangˋ dseaˋ, jaˋ e lɨ́ɨˊ su seengˋguɨr o̱si nɨjúmˉbre é, 2 jo̱ fɨ́ɨˉɨ ˈnʉˋ carˋ ngocángˋ dsiiˉ e niguiáˆbɨˈ júuˆ quiáˈˉ Dseaˋ Jmáangˉ jee˜ jaléngˈˋ dseaˋ; jo̱ dseángˈˉ jmɨˈúungˋ e jmeˈˆ lajo̱ mɨ˜ li˜ seaˋ fɨˊ o̱si mɨ˜ jaˋ seaˋ é. Jo̱guɨ ˈnéˉ jmɨtáˆbaˈ dsíiˊ jaléngˈˋ dseaˋ i̱ jaˋ ˈgooˋ jáˈˉ lɨ́ɨngˋ júuˆ quiáˈˉ Dseaˋ Jmáangˉ, jo̱guɨ ˈnéˉ ɨ́ɨˆbaˈ ˈgooˋ mɨ˜ jmóorˋ doñiˊ eeˋ e jaˋ dseengˋ, jo̱guɨ ˈnéˉ cuǿˈˉbɨr bíˋ e laco̱ˈ nilɨtíiˈ˜ dsíirˊ, jo̱ ˈnéˉ éˈˆre lajo̱ dseángˈˉ e féngˈˊ óoˊbaˈ. 3 Dsʉco̱ˈ co̱o̱bˋ mɨ˜ nitɨ́ˉ íˈˋ e joˋ téˈˋ dseaˋ e núurˋ lají̱i̱ˈ˜ júuˆ niguoˈˆ quiáˈˉ Fidiéeˇ; dsʉco̱ˈ ie˜ jo̱ lɨ́ˈˆ iiñ˜ e nijmitir˜ lají̱i̱ˈ˜ ta˜ quiʉˈrˊ yaam˜bre, jo̱guɨ nijmérˉ quijí̱ˉ cabøø˜ tɨfaˈˊ i̱ niˈéˉ quiáˈrˉ lɨ́ˈˆ doñiˊ eeˋ jaléˈˋ e iiñ˜ ninúrˉ. 4 Jo̱guɨ joˋ iiñ˜ faˈ e ninúrˉ lají̱i̱ˈ˜ e júuˆ niguoˈˆ do, co̱ˈ lají̱i̱ˈ˜ júuˆ cuento quiáˈˉ dseaˋ áamˊbaˈ iiñ˜ e ninúrˉ. 5 Dsʉˈ e labaˈ fɨ́ɨˉguɨ́ɨ ˈnʉˋ, Timoteo, jangˈˉ íiˋ oˈˊ røøˋ mɨ˜ eeˋgo̱ nijmeˈˆ, jo̱guɨ jmeeˉ téˈˋbɨˈ có̱o̱ˈ˜ jaléˈˋ iihuɨ́ɨˊ e dsingɨ́ɨnˈˉ, jo̱guɨ cuǿøˈ˜bɨ bíˋ uøˈˊ e quiáˈˉ niguiáˆguɨˈ júuˆ e quiáˈˉ jial laangˋ dseaˋ jee˜ jaléˈˋ dseeˉ quiáˈrˉ, jo̱guɨ jmiti˜ røøˋ jaléˈˋ ta˜ e nɨcangɨ́ɨngˋ.\n6 Jo̱ tɨˊ lɨ˜ nitɨ́bˉ íˈˋ e nijngángˈˉ dseaˋ jnea˜, co̱ˈ nɨjaquiéemˊ oor˜ quiéˉe e tɨˊ lɨ˜ nijúunˉn. 7 Jo̱ teábˋ eáangˊ nɨcasínˈˉn fɨˊ guiʉ́ˉ có̱o̱ˈ˜ Dseaˋ Jmáangˉ, jo̱guɨ lana nɨcatɨ́bˋ íˈˋ e nɨcadsínˉn có̱o̱ˈ˜ jaléˈˋ ta˜ quiéˉe, jo̱ jí̱i̱ˈ˜ cateáˋ jaˋ calɨtúngˉ dsiiˉ có̱o̱ˈ˜ júuˆ quiáˈˉ Dseaˋ Jmáangˉ. 8 Jo̱ lana nɨsɨjeengˇ jnea˜ e niˈíinˈ˜n lají̱i̱ˈ˜ e catɨ́ɨnˉn.Jo̱ Fidiéeˇ, i̱ dseaˋ i̱ quidsiˊ íˈˋ røøˋ, íbˋ i̱ nicuǿˈˉ jnea˜ e jo̱ uíiˈ˜ e nɨcaˈíñˈˋ jnea˜ e lɨ́ɨnˊn jaangˋ dseaˋ i̱ jaˋ røøngˋ dseeˉ fɨˊ quinirˇ. Jo̱ o̱ˈ jí̱i̱ˈ˜ jnea˜ niˈíinˈ˜n e jo̱, co̱ˈ lajo̱b niˈíngˈˋ cajo̱ jaléngˈˋ dseaˋ i̱ nigüɨjeengˇ e iáangˋ dsíirˊ e nijáaˊtu̱ Dseaˋ Jmáangˉ caléˈˋ catú̱ˉ fɨˊ jmɨgüíˋ la mɨ˜ nitɨ́ˉ íˈˋ lajo̱.\nJúuˆ e cajíngˈˉguɨ Paaˉ casɨ́ˈrˉ Timoteo\n9 Jo̱ fɨ́ɨˉguɨ́ɨ ˈnʉˋ, Timoteo, e jmeeˉ úungˋ e niñíiˊbaˈ lajmɨnábˉ e niñiˈeeˈ˜ jnea˜; 10 dsʉˈ i̱ dseañʉˈˋ i̱ siiˋ Demas do eáangˊguɨ catɨˊ dsíirˊ e nijmérˉ jaléˈˋ e jmóoˋ dseaˋ fɨˊ jmɨgüíˋ la, jo̱ uiing˜ e jo̱baˈ nɨcatiúuiñˉ jnea˜, jo̱guɨ lana nɨcangórˉ fɨˊ Tesalónica fɨˊ lɨ˜ se̱ˈˊ Macedonia. Jo̱ i̱ dseañʉˈˋ i̱ siiˋ Crescente nɨcangórˉ fɨˊ lɨ˜ se̱ˈˊ Galacia, jo̱guɨ i̱ siiˋ Tito nɨcangórˉ fɨˊ lɨ˜ se̱ˈˊ Dalmacia. 11 Jo̱ lají̱i̱ˈ˜ Lucasbingˈ i̱ táangˋ có̱o̱ˈ˜ jnea˜ fɨˊ la lana. Jo̱guɨ fɨ́ɨˉɨ ˈnʉˋ e nigüɨ́ˈnémˈˊbaˈ Marcos jo̱ nijǿømˆbaˈr fɨˊ la mɨ˜ niñiˈˊ, dsʉco̱ˈ lɨɨm˜ eeˋ ta˜ nilɨˈíiñˆ quiéˉe có̱o̱ˈ˜ jaléˈˋ ta˜ guiaˊ júuˆ quiáˈˉ Dseaˋ Jmáangˉ e jmóoˋo fɨˊ la. 12 Jo̱guɨ nɨcasɨ́ɨnˉn i̱ dseañʉˈˋ i̱ siiˋ Tíquico do fɨˊ na fɨˊ Éfeso. 13 Jo̱ fɨ́ɨˉɨ ˈnʉˋ, Timoteo, e mɨ˜ niñíiˊtu̱ˈ caléˈˋ catú̱ˉ fɨˊ la, jo̱ cá̱ˆgo̱ˈ e ˈmɨjñʉ́ˋ iʉ˜ luuˉ do quiéˉe e casee˜e fɨˊ quiáˈˉ i̱ dseañʉˈˋ i̱ siiˋ Carpo i̱ seengˋ fɨˊ Troas; jo̱guɨ cá̱ˆbɨˈ cajo̱ jaléˈˋ jiˋ quiéˉe, jo̱ dsʉˈ e laniingˉguɨ eáangˊ e ˈnéˉ cá̱ˈˆ e majíˋ e sɨbéengˋ e lɨ˜ to̱o̱˜ júuˆ quiéˉe do.\n14 Jo̱ fɨ́ɨˉguɨ́ɨ ˈnʉˋ uii˜ quiáˈˉ jaangˋ dseañʉˈˋ i̱ lɨ́ɨngˊ tɨñíˆ i̱ siiˋ Jaangˉ e eáamˊ gaˋ nɨcaˈéerˋ có̱o̱ˈ˜ jnea˜; dsʉˈ Fidiéeˇbingˈ i̱ niquɨ́ˈˆ laco̱ˈ catɨ́ɨngˉ quiáˈrˉ có̱o̱ˈ˜ jaléˈˋ e gaˋ e nɨcajméerˋ do. 15 Jo̱ uíiˈ˜ e jo̱baˈ e fɨ́ɨˉɨ ˈnʉˋ e jmeáangˈ˜ íˆ uøˈˊ có̱o̱ˈ˜ i̱ dseañʉˈˋ do, dsʉco̱ˈ eáamˊ gaˋ ˈníˈˋ níiñˉ júuˆ quiáˈˉ Dseaˋ Jmáangˉ e guiaˋnaaˈ.\n16 Jo̱guɨ laˈuii˜ néeˈ˜ mɨ˜ cangóˉo fɨˊ quiniˇ dseata˜ i̱ quidsiˊ íˈˋ e laco̱ˈ nijmɨˈǿngˈˆ ˈñiáˈˋa, jí̱i̱ˈ˜ jaangˋ dseaˋ jaˋ i̱ cajmɨcó̱o̱ˈ˜ jnea˜ ie˜ jo̱, co̱ˈ lajɨɨmˋ dseaˋ catiúuiñˉ jnea˜. Jo̱ mɨ́ɨˈ˜ɨ Fidiéeˇ uii˜ quiáˈˉ jaléngˈˋ i̱ dseaˋ íˋ e jaˋ güɨjmeˈrˉ cuente có̱o̱ˈ˜ jaléˈˋ e cajméeiñˈˋ do. 17 Dsʉˈ eáamˊ cajmɨcó̱o̱ˈ˜ Fíiˋnaaˈ Dseaˋ Jmáangˉ jnea˜, jo̱guɨ cacuøˈrˊ jnea˜ jaléˈˋ bíˋ quiáˈrˉ e laco̱ˈ cateáˉ dsiiˉ e caguiaaˉ júuˆ quiáˈrˉ e quiáˈˉ jial laangˋ dseaˋ jee˜ jaléˈˋ dseeˉ quiáˈrˉ; jo̱ lajo̱baˈ canúuˉ jaléngˈˋ dseaˋ i̱ jaˋ lɨ́ɨngˊ dseaˋ Israel jaléˈˋ e júuˆ jo̱. Jo̱ Fíiˋnaaˈ Dseaˋ Jmáamˉbingˈ i̱ caleáangˋ jnea˜ ie˜ jo̱ jee˜ jaléngˈˋ i̱ dseaˋ i̱ ˈníˈˋ níiˉ quiéˉe faˈ laco̱ˈ mɨ˜ laangˋ jaangˋ dseaˋ e jaˋ cuˈˋ ieˈˋ quiáˈrˉ; 18 jo̱guɨ dseaˋ íˋbɨ cajo̱ i̱ nileángˉ jnea˜ jee˜ jaléˈˋ e ˈlɨˈˆ, jo̱guɨ dseaˋ íˋbɨ cajo̱ i̱ nito̱ˈˋ fɨ́ɨngˋ jnea˜ cartɨˊ mɨ˜ nitǿørˋ jnea˜ fɨˊ lɨ˜ quiʉˈrˊ ta˜ fɨˊ ñifɨ́ˉ quiáˈrˉ. ¡Jo̱guɨ majmifémˈˊbaaˈ dseaˋ do carˋ ngongɨ́ɨˋ jmɨɨ˜! Jo̱ lajo̱b ˈnéˉ líˋ.\nJúuˆ guicó̱o̱ˈˇ quiáˈˉ Paaˉ lɨ˜ cadséngˉ\n19 Jo̱ lɨ˜ jaˋ quiéengˊ niguéngˋ fɨ́ɨˉguɨ́ɨ ˈnʉˋ, Timoteo, e guicó̱o̱bˈˇ i̱ dseamɨ́ˋ i̱ siiˋ Prisca có̱o̱ˈ˜guɨ i̱ dseañʉˈˋ quiáˈrˉ i̱ siiˋ Aquila, jo̱guɨ guicó̱o̱bˈˇ cajo̱ jaléngˈˋ dseaˋ sɨnʉ́ʉˆ quiáˈˉ i̱ dseañʉˈˋ i̱ siiˋ Onesíforo. 20 Jo̱ i̱ dseañʉˈˋ i̱ siiˋ Erasto do, dob caje̱rˊ fɨˊ Corinto, jo̱guɨ i̱ dseañʉˈˋ i̱ siiˋ Trófimo, dob caseaan˜nre e dséeˈr˜ fɨˊ Mileto. 21 Jo̱ fɨ́ɨˉɨ ˈnʉˋ e nijmɨˈúungˋ quíiˈˉ e niñiˈˊ fɨˊ la nʉ́ˈˉguɨ e nitɨ́ˉ ji̱i̱ˋ güíiˉ. Jo̱ i̱ dseañʉˈˋ i̱ siiˋ Eubulo jo̱guɨ Pudente jo̱guɨ Lino có̱o̱ˈ˜guɨ i̱ dseamɨ́ˋ i̱ siiˋ Claudia, lɨ́ˈˆ lajaléngˈˋ dseaˋ quiáˈˉ Dseaˋ Jmáangˉ i̱ caguiaangˉguɨ i̱ seengˋ fɨˊ la, guiéiñˈˊ júuˆ guicó̱o̱ˈˇ quíiˈˉ.\n22 Jo̱ güɨlɨseemˋ Fíiˋnaaˈ Dseaˋ Jmáangˉ contøøngˉ có̱o̱ˈ˜ ˈnʉˋ. Jo̱guɨ mɨ́ɨˈ˜ɨ Fidiéeˇ e niˈɨ́rˉ güeaˈˆ quiáˈrˉ fɨˊ lɨ˜ seengˋnaˈ, dseaˋ lɨ́ɨngˊnaˈ dseaˋ quiáˈˉ Dseaˋ Jmáangˉ.\nJo̱ lanab jí̱i̱ˈ˜ féˈˋ jiˋ catɨ́ˋ tú̱ˉ quiáˈˉ Paaˉ e catɨ́ɨngˉ Timoteo.


Ar Bonedoù Ruz gant Ar Vro Bagan bremaik !\nPublié le 29/03/17 9:58 -- mis à jour le 00/00/00 00:00\n400 a dud evit ar c'hoariva e brezhoneg ! Liseidi Diwan ha tud eus an diavaez oa deuet niverus evit abadenn ar strollad c'hoariva brudetañ a zo e Breizh, Ar Vro Bagan.\nDre ma oa bet nullet pezhioù Malmanche e oa bet kinniget d'an arvesterien tri fezh c'hoari farsus, goude abadenn «Hunvre an Istor», c'hoariet gant ar strollad liseidi «Kouleoñs».\nUr pezh awenet gant Karl Valentin, egile gant Per Jakez Helias (ar skeul), hag an hini diwezhañ, atav gant an daou gomper ijinet gant barzh bro Vigoudenn, diwar ar c'hig-ha-farz...\nEtre pep pezh e oa bet sonet ha kanet gant daou arzour yaouank, Tifenn ha Tangi Ar Gall. Un nozvezh simpl hag en doa lakaet an arvesterien laouen, o kimiadiñ diwezhat er Glenmor, hag o c'hortoz ar pezh c'hoari nevez a vo degemeret kredapl'benn bloaz war leurenn barzh Mael Karaez...


Klet er gêr, klet e kêr | Fardañ boued, gizioù ha traoù skañv\nFardañ boued, gizioù ha traoù skañv\nTartezenn chokolad mod Millionaire Shortbread\nMa. Piv en defe kredet e teufe ar blog-mañ da vev en-dro? Pas me!\nE miz Even 2021 em eus desket e oa ur gudenn gant ma avu, re zruz eo. Abaoe e klaskan diwall neuze ha deskiñ diwar-benn ar produoù izel o feur glisemiezh. Penaos ober evit fardañ gwastilli lipous hep gwashaat stad ma avu, dreist-holl evit predoù familh ?\nKavet am eus levr Marie Chioca “Gâteaux et douceurs à IG bas” el levraoueg ha dibabet klask ar rekipe-mañ. Un teuzer en deus plijet d’an holl !\nUr rekipe evit 8 den (pe muioc’h gant lodennoù vihan) eo.\nEvit an toaz ez eus ezhomm eus :\n75g ghee (pe eoul koko)\n180g bleud yell bihan T110\n15g kakao hep sukr\n1 meudad flour-holen\n75g sukr koko\n5cl laezh soja-vanilhez\n1 loaiad vras vanilhez dourek\nEvit ar c’haramel ez eus ezhomm eus :\n2 loaiad vras dour\n1 biz vanilhez\n20cl dienn soja dourek (pe koko)\n50g ghee (pe eoul koko)\nEvit ar lindriñ ez eus ezhomm eus :\n10cl laezh soja-vanilhez\n100g chokolad du 85% troc’het e tammoù\nRaktommit ar forn da 180°c.\nLakit ar ghee da deuziñ gant tan izel.\nEn ur plad, meskit ar bleud, ar c’hakao, an holen hag ar sukr. Grit un toull e kreiz, ouzhpennit al laezh, ar vanilhez hag ar ghee e-barzh ha meskit pep tra buan a-benn ober ur voulenn soubl (arabat meskañ re an toaz).\nLedit an toaz a-benn tizhout 6mm ha lakit an toaz en ur plad tartezenn 22cm treuzkiz. Lakit er forn e-pad 15 munutenn.\nMa chom toaz, didroc’hit an toaz e stummoù liesseurt (stered, kalonoù, delioù, bleunioù…) a-benn kinklañ er fin. Lakit er forn e-pad 10 munutenn hepken.\nEvit ar c’haramel : lakit ar sukr, an holen hag an dour en ur gastelodenn vihan. Digorit ar biz vanilhez e daou damm ha skrapit ar greun. Lakit pep tra er gastelodenn. Lakit pep tra da dommañ gant tan izel en ur veskañ dizehan. Pa eon mat ar c’haramel, laoskit war an tan e-pad 30 eilenn hep paouez da veskañ. Ur wech tennet diwar an tan, ouzhpennit an dienn hag ar ghee, meskit mat ha lakit ar c’haramel war an dartezenn. Mirit ar biz hag ar gastelodenn.\nLakit pep tra er skornerez e-pad 6 eurvezh d’an nebeutañ (al lodenn-mañ a zo ret a-benn ma na vefe ket re zourek ar c’haramel. Da c’houde e chomo mat, estreget m’eo tommoc’h eget 25°C).\nGoude ar prantad gortoz-mañ, lakit al laezh soja-vanilhez da dommañ er gastelodenn bet lakaet a-gostez (evit meskañ blaz ar c’haramel hag hini ar vanilhez d’ar ganach).\nE diavaez an tan, ouzhpennit ar chokolad, meskit ha gortozit e vefe teuzet mat pep tra. Flourit gant ur fouet a-benn kaout ur ganach eliek. Lemmit kuit ar biz vanilhez ha ledit ar chokolad war an dartezenn. Gallout a rit mont en tu-hont d’an toaz a-benn pegañ an tammoù toaz da ginklañ.\nLakit pep tra er presyen a-benn yenaat ar chokolad (buan a-walc’h ez a, abalamour da begen yen eo ar c’haramel).\nA-raok kinnig an dartezenn, bet tennet eus ar presyen en a-raok, poultrennit chokolad poultr (arabat bezañ skragn! kinklañ a ra hag ar c’hwervoni a gempouez gant tu dous ar c’haramel) gant ur sil.\nTikedennoù:feur glisemiezh izel, FG izel\nEvezhiadennoù Grit un Evezhiadenn\nRannoù Kegin (ha boued ha te...)\nSalud deoc’h! E ya, kenderc’hel a ran da zebriñ daoust din paouez da skrivañ amañ met hirie e felle din distreiñ da ziskouez deoc’h ur sekredig simpl ha plijus am eus fardet nevez zo : bignez mozzarella.\nEvit 10 pe 12 tamm ez eus ezhomm :\n– 250 g mozzarella (tamm pe damm, hep an dourenn)\n– 1 û\n– 80g paladur\n– un tammig louzoù Provañs\n– holen ha pebr\n– 50g bleud\n– eoul olivez evit poazhañ ar bignez\nTroc’hit ar mozzarella (e stumm bizhier m’hoc’h kalonek pe forzh penaos eveldon). En ur pladig, meskit an û. En unan all, meskit ar paladur gant al louzoù Provañs, an holen hag ar pebr. En un trede hini lakit ar bleud. Trempit an tammoù fourmaj a bep eil er bleud, en û hag er paladur.\nLakit an eoul olivez da dommañ en ur bilig (arabat lakaat kalz) ha lakit ar bignez da boazhañ. Cheñchit tu a benn rouzañ mat pep lec’h. Ur wech poazh, lakit ar bignez war un tamm paper a-benn sunañ an eoul un tamm.\nGoude-se e c’hallit debriñ! (gant ur saladenenn da skouer!)\nTikedennoù:hep kig, sal\nO lenn ur pennad skrivet gant Pouhiou e oan pa venegas sekred kegin an Outrageous cookies. Neuze en deus fellet din klask fardañ reoù ivez!\nSetu neuze evit ur 16 cookie bennak ho po ezhomm eus :\n– 200gr chokolad-keginañ\n– 45g amann\n– 2 û\n– 125gr sukr rouz\n– 1 sac’had sukr vanilhez\n– 150gr bleud\n– traoù all da ouzhpennañ : tammoùigoù chokolad (gwenn pe laezh pe me oar me), kraoñ (kelvez, makadamia…)\nLakit ar forn da dommañ da 180° ha prientit ur blakenn gant paper da boazhañ.\nEn ur plad, foetit an ûoù hag ar sukr betek ma vo koavenek an danvez. (ma n’hallit ket foetañ trawalc’h eo ret lakaat un tammig holen ha go e plas). Lakit ar chokolad hag an amann da deuziñ. Ar meskaj-mañ a vo ret lakaat er c’hoaven bet graet a-raok. Ouzhpennit ar bleud hag an traoù all (chokolad, kraoñ…). Lakaet em boa un tammig chokolad laezh e tammoù hag un toullad kraoñ.\nGrit berniadoùigoù war ar blakenn hag pep tra er forn e-pad un daouzek munutenn bennak! Prest ar c’hookies p’int gwak c’hoazh ha torret ar groc’henenn. Un tamm sec’h ‘m eus kavet ma re (poazhet re marteze?) ha stambouc’hus da vat! Mod all eo plijus ar blaz, evel brownie kentoc’h eget cookie. Ar wech a-zeu e klaskin chom hep ankounac’haat ar sukr vanilhez ivez marteze… ^^”\nAha! Marteze e soñje deoc’h e oan marv! Met ne oan ket (merzet ho poa peogwir e kendalc’han da lenn, c’hoari ha sellet filmoù, mmh?…) Re lezirek evit keginañ (traoù nevez) ne lavaran ket…\nMet aze ez eus deuet c’hoant din da fardañ un dartezenn sitroñs a blij din neuze ‘m eus soñjet e oa ar mare mat evit sevel ur pennadig amañ! 🙂\nPetra ho po ezhomm evit un dartezenn evit 6-8 den?\nEvit an toaz :\n– 200 g amann\n– 60 g poultr alamandez\n– 100 g sukr lindr\n– 1 tammig holen\n– 1 pezh û\n– 300 g bleud\nEvit ar c’hoaven sitroñs :\n– 4 û\n– 220 g sukr\n– 20 cl jug sitroñs\n– 300 g amann\nA-benn prientiñ an toaz : meskañ en urzh an amann (blot), ar poultr alamandez, ar sukr lindr, an holen, an û hag ar bleud. Arabat meskañ re vat. Lakit un tamm plastik war-benn hag er pres-yen.\nHag arabat ankounac’haat an û, eveldon… -.-\nA-benn prientiñ ar c’hoaven : meskit en ur plad an ûoù, ar sukr hag ar jug. Dourgibit ar plad gant tan izel ha foetit mat ar meskaj, betek ma teufe tevoc’h. Silit ar meskaj. Er c’hoaven yenaet un tammig, lakit an amann troc’het e tammoù bihan. Frikit e-pad ur prantad hir a-walc’h (5-8mn). Lakit er pres-yen e-pad 15 mn (<- Se ‘zo hervez ar sekred-kegin met bep tro eo kalz re zourek neuze e kuzuilhfen laoskel KALZ pelloc’h, un hanter eur d’an nebeutañ)\nPrientit ur plad tartez gant amann pe ur follenn da boazhañ er foñs. Ledit an toaz. Lakit ur follenn da boazhañ war an toaz ha peadra da bouezañ war-benn (fav pe me oar) evit poazhañ ar foñs tartezenn er forn. Poazhit e-pad 25mn da 180 derez.\nTennit ar fav hag follenn hag ar fav ha lakit ar c’hoaven sitroñs, ha ledit prop evit kaout un neuz brav. Posupl eo kinklañ gant tammoù sitroñs evel-just (ma chom ganeoc’h pe m’ho peus soñjet a-raok ober ar jug…) ha setu, prest eo!\n( N’am eus skeudenn ebet peogwir ez eus bet ur gwallzarvoud treuzkas en oto… Met ijinañ a rit peseurt neuz a oa gant an dartezenn! (pe get…) )\nCandyscovery – Sushi Party\nE penn-kentañ miz Genver e oa bet diskuliet gant skipailh Candyscovery tem pakadenn miz Genver : Sushi Party. Me ‘oa dija oc’h ijinañ madigoù japanat/ madigoù gant blaz pesked (ec’h!) pe madigoù gant neuz sushi. Kavout a raen fentus forzh penaos.\nA-benn ar fin ne oa ket se tamm ebet ! Un dibab madigoù klasel-tre (met an holl a blij din, aha!) a oa er bakadenn :\n– “gourizoù” pik-pik blaz sivi\n– regalis fouret (*.*)\n– neudennoù blaz avaloù\n– madigoù kerez\nUr re vizier, ur fals tapis bambouz ha daou sticker bihan a oa ivez er pakad, kentoc’h sympa ! (bon, me gave bravoc’h ober gant traoù gwir, peogwir e plij din brabañsal)\nAr mennozh neuze a oa kentoc’h treuzfurmiñ ar madigoù-mañ, lakaat anezho asambles a-benn ober sushi ha maki madigoù.\nHehe, deomp dezhi ! ^^ (War lec’hienn Candyscovery e lakaent ledañ mel war ar gourizoù sivi met seblantout a rae spontus din (n’on ket plac’h ar mel tamm ebet) neuze n’em eus ket graet met evel-just ne zalc’he ket mat an traoù.)\nN’on ket kendrec’het gant blaz ar meskajoù daoust ma ne oa ket fall kennebeut met fentus e oa d’ober ha kentoc’h brav da welet 🙂\nEvezhiadennoù 2 Evezhiadenn\nMuffin gant karamel\nTud zo a oar e oan o klask ur mennozh dibenn-pred dilun. N’on ket bet sikouret kalz :p met deuet on a-benn da gavout un dra bennak en ur furchal e levrioù kegin.\nUr sekred kegin simpl-kenañ eo hag a vez graet buan ouzhpenn.\nEvit 6 muffin ho po ezhomm :\n– 6 karamel gant amann sall\n– 12 cl laezh\n– 40g amann teuzet\n– 150g bleud\n– 1 hanter sac’had goell kimiek\n– 70g sukr\n– 1 un tammig holen\nLakit ar forn da dommañ da 180°. Da gentañ e vo ret tamouezat ar bleud hag ar goell. Er plad, lakit ivez ar sukr hag an holen ha meskit.\nEn ur plad all eo ret basañ an û (evel pa brieter un alumenn) ha lakaat an amann hag al laezh. Ret vo lakaat ar meskaj-mañ war egile ha meskañ. Ret eo e chomfe pouloud en toaz.\nLakit an hanter eus an toaz en ur moull muffin. Lakit ur c’haramel e-kreiz pep moull ha lakit peurrest an toaz war-c’horre. N’eus ket ezhomm da leuniañ ar moul (an 2/3 a zo mat). Lakit er forn e-pad 20 munutenn.\nAr gwellañ tout evel-just a zo gortoz un tammig goude bezañ bet poazhet ar muffin ha debriñ anezho gant ar c’haramel o teuziñ.\nPlijus-tre e oa an disoc’h, ne oa ket re sec’h pe re sukret na netra. Laouen-tre on bet gant an toaz, ar sekred-kegin-mañ a virin evit ober muffin gant traoù all e-barzh d’am soñj!\n(Un tamm toaz sukr (ne oa ket bet graet ganin) a oa bet roet din, tu ‘zo deoc’h gwelet pegen barrek on da gizelañ klichedoù Nedeleg e sukr ^^)\nBremañ ez on bet merzet evel suj d’ar boxoù e vez profet reoù din zoken ! ^^\nE-pad tri miz neuze e vin koumanantet da g/Candyscovery, a ginnig evel-just dizoloiñ madigoù. Kavet am boa plijus peogwir e seblante kaout kalz traoù eus ar bed a-bezh, traoù dic’hortoz hag iskis.\nUn toullad deizioù araok Nedeleg eo erruet ma golo lizher gant un dibab madigoù war tem Nedeleg.\nE-barzh e oa :\n– karamel gant amann sall\n– gimov gant kraoñ koko (ijinadenn euzhusañ ar bed, treiñ gimov en un dra euzhus ><) Dipitet on bet un tamm gant tu klasel ar pakad (madigoù klasel Nedeleg), nebeut a zizoloadennoù ha dreist-holl ur bern traoù na blijont ket din… Ma! Evelse em eus bet tro da reiñ da dañva d’un toullad tud tro-dro din (spered Nedeleeeg) met spi ‘m eus e vo muioc’h a zizoloadennoù er pakadennoù o tont. Trugarez evit ar prof memestra 😉\nLa Thé Box – Bohèmes\nTud a zo bet o lârat din ne oa kalz tra nevez dre amañ. Ret wir :p\nSetu neuze, evito, ur voest nevez : ar voest te ar wech-mañ!\nUn dibab teoù gant a bep seurt merk a zo (iskis, neketa?)\nEz-resis, er voest gant an tem “bohèmes” (n’ouzon ket mat perak, met ma, perak ket) e oa :\n– 2 sac’had Green Masala ha 2 sac’had “bouquet floral au thé blanc” merk Salus\n– 4 sac’had eus teoù merk le thé des écrivains (amerikan, gall, italian ha claude monet. Perak ul livour? N’hallan ket respont deoc’h)\n– 1 sac’had tizan merk l’infuseur, “bonne humeur” e anv (gant a bep seurt plan).\n– 1 voestig gant 5 sac’had te disheñvel eus ti Dammann frères (tizan ar mesaer, te nedeleg du, rooibos blaz sitroñs, te du “jardin bleu” ha te glas “l’orientale”)\n– 2 sac’had (Te Nedeleg ha te sina) Compagnie coloniale\n– 4 sac’had Dilmah exceptional (berry sensation, te glas fragrant jasmine, roz gt vanilhezgall ha maharajah reserve assam)\nOuzhpenn da-se e oa ur podad bihan marmelad “tea together” sitroñs ha te earl grey ha 6 loa bihan poilâne, gwestell bihan.\nUr c’harnedig evit komz diwar-benn an teoù a zo ivez (gant reolennoù strizh a-wechoù!), ur c’harned gant frazennoù profet gant le thé des écrivains, kartennoù hag ur folenn baper evit origami…\nKaer em eus kavet an doare da ginnig, evel ul levr un tamm ar voest, un dra cheuc’h! Hag ur blijadur eo dibab e-touez an teoù a bep seurt-se ^^\nPapilles box Here\nSetu erru boest-boued miz Here! Hag echu gant ma c’houmanant bremañ. Ar miz a-zeu e vo ur voest-te 😉\nNeuze, an tem ar wech-mañ a oa “pourmenomp er c’hoadoù”, blaz an diskar-amzer un tamm…\n– 1 voutailhad eoul kraoñv-kelvez LaTourangelle. Alies e welan sekredoù kegin gant an eoul-se met n’em boa ket gwelet da werzhañ james! Oho, tu ‘vo din da dañva neuze.\n– 1 pakad soubenn graet ha tout (poultr) gant togoù-toseg merk Ariake.\n– Yell gant bonedog evit ober risotto pe minestrone, Etna Bio.\n– 1 bakadennig chokolad Monbana (gwenn gant tammoù abrikotez ha skilgerez)\n– 1 c’houlaenn-goar Point à la ligne (Nedeleg a ra kentoc’h met n’eo ket grevus) ^^\nUr wech ouzhpenn ez eus ur c’honkour, evit gounid ur “Soup Maker” Phillips ar wech-mañ (ur mekanik a-ratozh evit prientiñ soubennoù, smoothies ha traoù a-seurt-se).\nPlijus eo e vefe yenoc’h an amzer a-wechoù 🙂\nPrest eo an te earl grey, emañ ar scones o yenañ… Trugarez kouignoù! (un tammig re vras eo ma re ha n’em eus ket pladet anezho a-walc’h met mat e vo ar blaz moarvat :D)\nUnan eus ar c’houignoù a blij din ar muiañ ( ha fardañ ha debriñ! ). O tont eus Breizh Veur eo ar gouignenn-se: ur seurt baraenn vihan eo, a vez debret gant kaotigell pe dienn evit ar merenn vihan.\nAr rekipe-mañ a zo simpl tre : n’eus nemet meskañ bleud, amman ha laezh asambles gant an daouarn, ur blijadur, ha poazet vez e korf 10 munut!\nEzhomm zo :\n200g bleud gant gov,\n50g amann (arabat vefe teuzet!)\n12 cl laezh ( da ouzhpennañ tamm ha tamm, peurliesañ ne vez ket implijet tout)\nMeskit ar bleud gant an amann, troc’het e tammoù bihan. Ouzhpennit a laezh tamm ha tamm, o veskañ atav, betek ma vefe savet ur voulenn toaz. Goude se, pladit ar voulenn gant ur roll pasterez betek ma vefe war dro 2 santimetrad tevder, ha didroc’hit kelc’hioù en toaz (gant ur werenn da skouer).\nAes tre eo didroc’hañ…\nFardaj (ha traoù "kened" dre vras)\nKegin (ha boued ha te…)\nRT @LeTchipPodcast: Coucou la famille. On a une bonne et une mauvaise nouvelle. On commence par la mauvaise : le Tchip s’arrête. 4 hours ago\nRT @EvNarc: Personal News™: this Friday is the day when Dot’s Home comes out. It’s a game about how and where black families live, told thr… 19 hours ago\nRT @Tornoz: HADAÑ:,-iñ,-o vb. semer. On va hadañ des trucs en breton => twitch.tv/tornoz 21 hours ago\nDavet ar soubenn\nLiammoù "traoù merc'hed"\nLiammoù Mignone(ze)d (gallegerien(ezed))\nLast Days of Spring (2)\nHeuliañ ar blog dre bostel\nGrit evel 8 heulier all !\nBlog war WordPress.com. Tem: Bueno.


afont - Wikeriadur\nSavet diwar a-, pennrann ar verb ober, hag an dibenn-ger -font.\nFurm ar verb ober e trede gour lies an amzer-da-zont, en doare-disklêriañ (E brezhoneg Treger)\n— Pa eo soetet al louzoù-se, ar pezh am gra souezhet bras, ne welan ket ho pefe netra da ober ken met ober buhez fall d' ho pried ha d' e verc'h, kement ha kement ma 'c'h afont kuit anezhe o-unan : [...]. — (Fañch an Uhel, Kontadennoù ar Bobl/1, Al Liamm, 1984, p. 172.)\n— [...]. Lemel a rafont al louzoù diganeoc'h, ha goude ho teurel en ur puñs don, ec'h afont gantañ d'ar gêr, buan, hag e lârfont d'o zad penaos e vefont bet betek Rouanez an Hongri. — (Fañch an Uhel, Kontadennoù ar Bobl/3, Al Liamm, 1988, p. 91.)\nPesked a vo fenoz da zibri en ti Izabel, ar vugale n'ac'h afont ket d'o gwele goullo o c'hof. — (Fañch al Lae, Bilzig, Kemper, 1925, p. 56.)\ngalleg : (elles)/(ils) iront (fr)\ngalleg : (elles)/(ils) partiront (fr)\nAdtapet diwar « https://br.wiktionary.org/w/index.php?title=afont&oldid=308348 »\nDernière modification le 8 Kzu 2020, à 19:56\nKemmoù diwezhañ degaset d'ar bajenn-mañ d'an 8 Kzu 2020, da 19:56.


Pajenn:Le Gonidec - Bibl Santel pe Levr ar Skritur Sakr, eil levr.djvu/178 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/178\nva ézan̄s ha va louzou-c’houés-vad.\n42. Hag é kléved enn-hi mouéz eul lôd brâz a dûd a ioa el lévénez : hag ô kémérout hiniennou eûz ann dûd a zigased eûz ann distrô, é lékéjon̄t lagadennou-bréac’h enn hô daouarn, ha kurunennou skéduz war hô fennou.\n43. Neûzé é liviriz d’ann hini a zô kôséet enn avoultriez : Hag hou-man̄ en em rôi c’hoaz d’hé c’hadélez ?\n44. Hag hî a zô éad d’hé c’havout ével m’az éeur da gavout eur c’hrég fall ; ével-sé in̄t bét éat da gavout Oolla hag Ooliba, ar gwall c’hragez-zé.\n45. Râk tûd gwirion in̄t ; hi a varnô anézhô ével ma varneur ann avoultrérézed, ével ma varneur ar ré a skuḻ ar goâd ; ô véza ma in̄t avoultrérézed, ha ma éz eûz goâd enn hô daouarn.\n46. Râg ével-henn é lavar ann Aotrou : Digas out-hô eul lôd brâz a dûd, ha rô-hi d’ar reustl ha d’ar preiz.\n47. Ra zeûi ar boblou d’hô labéza gan̄t mein, ha d’hô zoulla gan̄d hô c’hlézeier ; ra lazin̄t hô mipien hag hô merc’hed ; ra zevin̄t hô ziez gan̄d ann tân.\n48. Ével-sé é laminn ar gwall eûz ar vrô, hag ann holl c’hragez a zeskô da dec’hout diouc’h gwallou ar ré-man̄.\n49. Hag hî a lakai da gouéza hô kwall war-n-hoc’h ; hag é tougod péc’héjou hoc’h idolou ; ha c’houi a wézô pénaoz eo mé ann Aotrou Doué.\nMarô grég Ézékiel. Difenned eo d’ézhan̄ ôber kaon̄.\n1. Enn naved bloaz, enn dékved mîz, enn dekved deiz eûz ar mîz, é teûaz gér ann Aotrou d’in, ô lavarout :\n2. Mâb dén, skriv évid-od hanô ann deiz-man̄ ; râg enn deiz-man̄ eo savet roué Babilon a-énep Jéruzalem.\n3. Hag é komzi oud ann ti héguz gan̄d eul lavar-trôet, hag é liviri d’ézhô : Ével-henn é lavar ann Aotrou Doué : Kémer eur pôd ; kémer, émé-vé, ha laka dour enn-han̄.\n4. Dastum tammou kîk enn-han̄, eûz al lec’hiou gwella, ar vorzed, ar skoaz, ann tammou dilennet ha leûn a eskern.\n5. Kémer al larta loéned, ha laka ann eskern a vern dindân ar c’hîk : laka-hi da virvi kaer, kén na boazô ann eskern a zô ébarz.\n6. Râk-sé ével-henn é lavar ann Aotrou Doué : Gwâ ar géar a c’hoad, ar pôd a zô merklet, ha n’az a két ar merkl diout-han̄ ; tenn ar c’hîk anézhan̄ a-damm-é-tamm, hép ma vézo taolet ar sort war-n-ézhô.\n7. Râg hé goâd a zô enn hé c’hreiz : war ar méan al lampra é deûz hé skuḻet ; n’é deûz két hé skuḻet war ann douar, évit na vijé két gôlôet gan̄d ar poultr.\n8. Évit lakaad da gouéza va frouden war-n-ézhi, hag en em ven̄ji anézhi, é rôinn hé goâd da skuḻa war ar méan al lampra évit na vézô két gôlôet.\n9. Râk-sé ével-henn é lavar ann Aotrou Doué : Gwâ ar géar a c’hoad, é béhini é rinn eur c’hrac’hel-geûneûd vrâz.\n10. Bernit ann eskern, évit ma hô dévinn ; ar c’hîg a vézô bévézet ; ann holl dammou a vézô poazet, hag ann eskern a iélô-da-nétra.\n11. Laka ivé ar pôd goullo war ar glaou béô, évit ma tommô ha ma loskô hé arem ; ma teûzô hé genn enn-han̄, ha ma vézô bévézet hé verkl.\n12. Enn aner eo bét labouret ha c’houézet évit tenna ar merkl anézhan̄, né két éat zôkén gan̄d ann tân.\n13. Argarzuz eo da hudurez : râk fellet eo bét d’in da c’hlana, ha n’oud két bét glanet eûz da zaotrou ; hôgen na vézi mui glanet, kén n’am bézo lékéat da arzaôi va frouden war-n-od.\n14. Mé ann Aotrou em euz komzet : Deûet, hag é rinn. N’az inn két ébiou, na esperninn két, na habaskainn két : hervez da hen̄chou, hag hervez da ôberiou é varninn ac’hanod, émé ann Aotrou.\n15. Ha gér ann Aotrou a zeûaz d’in, ô lavarout :\n16. Mâb dén, chétu mé a zigasô eur gouli war-n-od, ô skrapa d’id ar péz a zô ann hétusa d’as daoulagad ;\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/178&oldid=163122 »\nKemmoù diwezhañ degaset d'ar bajenn-mañ d'an 25 Mez 2020, da 14:54.


Flandrezeg - Wikipedia\nAr flandrezeg (Vlaams) eo an anv a roer :\nent strizh, d'ar rannyezhoù a gaozeer e kornôg Flandrez Belgia (proviñsoù Flandrez ar c'hornôg ha Flandrez ar reter), en takadoù eus an Izelvroioù an tostañ da Velgia (e Zeeland) hag en un drederenn eus departamant an Nord e Frañs (Flandrez Frañs). Gwelit Flandrezeg ar c'hornôg ha Flandrezeg ar reter.\nha, gant ur ster ledan, d'an doare yezh a vez komzet e Flandrez Belgia. Eno ez eo an nederlandeg ar yezh ofisiel, hogen levezonet eo ar yezh komzet gant ar rannyezhoù pe ar yezhoù frankek izel a gaozeer er vro (brabanteg, flandrezeg ar c'hornôg, flandrezeg ar reter ha limbourgeg).\nAr re vouzar a ra gant Yezh ar Sinoù Flandrezek.\nAdtapet diwar « https://br.wikipedia.org/w/index.php?title=Flandrezeg&oldid=1580810 »\nDernière modification le 28 Mez 2014, à 09:09\nKemmoù diwezhañ degaset d'ar bajenn-mañ d'an 28 Mez 2014, da 09:09.


Pajenn:Perrot - Bue ar Zent.djvu/319 - Wikimammenn\nPajenn:Perrot - Bue ar Zent.djvu/319\nar zantelez. Da ugent vla, e oa deut ha ne veve nemet diwar bara, dour ha louzeier kri. War he c’horf e veze bepred eur gouriz reun, hag en em skourjezan a rê alïes betek ar gwad. Deut oa ha ne oa netra anezi nemet kroc’hen hag eskern. He c’horf, laket er stumm-ze, ne oa mui goest da viret outi da welet ha da vriata he fried muian-karet, Hon Zalver Jezuz-Krist.\nGoulenn a reas bezan digemeret en Trede-Urz sant Dominik, ha gwiskan a reas dilhad an Urz-ze, ar zaë wenn, skeuden ar c’hlanded, hag ar vantel du, skeuden an humilite. An diaoul, koulskoude, a glaskas he stlejan en fank ar pec’hed ; lakat a reas diraki, epad meur a zevez, skeudennou divalo ; ar zantez a zizroë raktal he fenn, a bede a greiz he c’halon hag a anzave ouz Doue sempladurez ha paourente he ene : an toueller a dec’has hag Hon Zalver a ’n em ziskouezas d’ezi, stag ouz ar groaz.\n— Pelec’h, eme Gatel, e oac’h, Otrou, epad ma oa sôtret ma spered gant ar skeudennou divalo-ze ?\n— ’N ez kalon, ma merc’h, a lavaras Jezuz, hag e oa eun dudi evidon gwelet pegen start e talc’hes d’in epad ar stourmad-ze.\nSeul-vui oa arru mat gant Doue ha seul-vui oa kasaet gant an drouk-spered. Eun devez, hag eleiz a dud a oa war al lec’h, e oe stlapet en eun tân bras. Mes n’he devoe droug ebet. Ar re a oa eno a chome sebezet : « Oh ! emezi, n’eo ket ar boan d’ac’h ober van. Al loen fall eo a zo o c’hoari e benn ! » He dudi oa tostât ouz tôl ar zakramant, ha bemde e kommunie. Testou o deus anzavet bezan gwelet an hosti sakr o tec’hel eus adre bizied ar beleg hag o nijal, anezi he-unan, war muzellou Katel daoulinet ouz an dôl zantel.\nHe flijadur oa ober aluzen, klask ar beorien mezus ha kas d’eze, dre guz, ar pez a c’helle o zikour en o ezommou. Hi, ha ne oa bet biskoaz en skol ebet, p’en em lakas da gelenn he c’henvroïz, war ali ar Spered-Santel, a lakas an holl mantret, ken uhel oa he gouiziegez. Eviti, hent ar zantelez oa karet Doue ha gouzanv abalamour d’ezan.\nA bep tu e teued d’he selaou. En Sienn e oa trouz etre ar familhou brasan ; Katel o lakas d’en em glevet ha d’en em garet. Ar pez a rê he zristidigez oa gwelet an nebeut a emgleo a oa neuze war an douar : ar rouanteleziou ne rent nemet en em heskinat hag ar boblou en em zispenn.\nDa varo Beneat XI, ar gardinaled, en em dastumet en Perouz, a zavas war Grador sant Per Bertrand de Got, arc’heskob Bourdel, a gemeras an hano a Glemant V. Ku-\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/319&oldid=140577 »


Eurogomunouriezh - Wikipedia\nAn eurokomunouriezh a zo anezhi un ideologiezh politikel ha kevredel bet diorroet gant meur a strollad komunour e kornôg Europa war diazezoù tezennoù ar gomunouriezh er bloavezhioù 70. Pal pennañ ar gomunouriezh mod nevez-se a oa klask bezañ soutenet gant labourerion a renkad-etre hag izili al luskadoù kevredel a-bep seurt, da skouer ar venelouriezh hag al luskad a savet a-du gant gwirioù an heñvelrevourion.\nWar un dro e veze nac'het gante souten politikerezh an Unaniezh Soviedel en un doare dall hag e tifennent mui-ouzh-mui mont-en-dro ar sistemoù demokratel, da lâret eo an demokratelezh hervez ar sistemoù kapitalour europat.\nDre vras e oa ar strolladoù komunour kreñvañ, evel er PCF ((Strollad komunour gall) e Frañs hag ar PCI (Strollad komunour italiat) e Italia ar re a savas a-du gant tezennoù an eurogomunouriezh, keit ha ma vane feal ar strolladoù bihanoc'h d'an Unaniezh Soviedel.\nUn nebeud strolladoù er-maez eus Europa a savas a-du ivez gant an ideologiezh eurogomunour, en o zouez al Luskad evit al Sokialouriezh e Venezuela, Stollad Komunour Japon ha Strollad Komunour Aostralia.\nE meur a geñver, avat, kentoc'h evit un ideologiezh kreñv, e gwirionez ne dalvezas an eurogomunouriezh nemet da gas ar strolladoù a save a-du ganti d'un duenn ideologel disheñvel war-lerc'h : an darn vrasañ oute, a-seurt gant italianiz, a droas o c'hein d'ar gomunouriezh penn da benn dre vont ez-ofisiel war hent ar sokial-demokratelezh, lod all, seurt re an Izelvroioù a dibabas an ideologiezh c'hlas ha lod all a distroas d'ul linenn bolitikel tostoc'h kalz ouzh hini an Unaniezh Soviedel, evel, da skouer Strollad Komunour Frañs er bloavezhioù 1980's.\nDisklêriet e voe ez-ofisiel an eurogomunouriezh 1977 goude un emvod e Madrid etre Enrico Berlinguer e anv Strollad Komunour Italia (PCI), Santiago Carrillo e anv Strollad Komunour Spagn (PCE) ha Georges Marchais e anv Strollad Komunour Gall (PCF).\nKritikoù an eurogomunouriezh[kemmañ | kemmañ ar vammenn]\nKritiket eo bet dre vras an eurogomunouriezh evit da abeg pennañ:\nDa gentañ-penn, lod a lâre ne oa ket bet troc'het al liammoù gant an Unavaniezh Soviedel en un doare sklaer a-walc'h. Da skouer, ne oa troc'het al liammoù etre an Unaniezh Soviedel ha Strollad Komunour Italia nemet e 1981 goude ma oa bet skoet war al luskad Solidarnosc e Polognia. Marteze o doa bet oan ar Strolladoù Komunour a fell dezhe mont war hent an eurogomunouriezh rak koll o izili a-gozh o doa desket mont a-du gant an Unaniezh Soviedel]] atav.\nDiouzh an tu all, avat, eo bet tamallet an eurogomouniezh da vezañ chomet hep gallout sevel ul linnen ideologel sklaer ha disheñvel-tre e oa bet an eurogomunouriezh hervez al lec'h ma veze lakaet e pleustr.\nNe blij ivez an eurogomunouriezh na d'an drostskourion na d'ar varksourion-leninourion:\nHervez an trotskour Ernest Mandel, da skouer, an eurogomunouriezh a vefe anezhi disoc'h an linnen bolitikel bet diorroet en Unaniezh Soviedel da geñver 1924 o leuskel war he lerc'h ar pal kent da dizhout an dispac'h er bed-holl a-benn plediñ kentoc'h war sevel ar gomunouriezh en ur vro nemetken. Evit dielfennourion a-seurt-se neuze ez eo strolladoù evel Strollad Komunour Frañs ur strollad brogarour ha nac'het gante, ha gant an Unaniezh Soviedel ivez, spered etrebroadelour gwirion ar gomunouriezh reizh.\nDiouzh an tu all avat e oa bet nac'het e oa an eurogomunouriezh un doare komunouriezh en un doare rik gant ar varksourien-leninourien a save a-du gant tezennoù Stalin dreist-holl. En e levr An eurogomunouriezh a zo enepkomunouriezh, Enver Hoxha a skrivas e oa an eurogomunouriezh ur bazenn dehour war-du gwanaat ar gomunouriezh wirion (da lavaret eo ar varksouriezh-leninouriezh) a-benn resteurel ar gapitalouriezh dre nac'hañ tezennoù Lenin ha Stalin, kemeret da diazezoù ar gomunouriezh pleustrek.\nAdtapet diwar « https://br.wikipedia.org/w/index.php?title=Eurogomunouriezh&oldid=1985360 »\nKemmoù diwezhañ degaset d'ar bajenn-mañ d'an 8 Ebr 2022, da 16:08.


Pajenn:Perrot - Bue ar Zent.djvu/866 - Wikimammenn\nPajenn:Perrot - Bue ar Zent.djvu/866\nyec’hed ar c’horf hag an ene. Gant aon n’en em glevje re vat e dechou fall hag an drouk-spered, evit e zougen d’an droug, e kastize e gorf dre binijennou kalet. Chom a reas c’houezek vla heb evan banne gwin, nemet ouz an ôter, ha hep dibri tamm kig, nemet gourc’hemennet a vije d’ezan. Bara hei, pe gerc’h, ha fa oa e vagadurez pemdeziek. Ober a rê eiz koaraïz er bla ; dougen a rê rochedou kanab, gwelloc’h da gignat eun den evit d’e wiskan.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/866&oldid=141183 »


Jean-Claude Miossec - Wikipedia\nJean-Claude Miossec (ganet d'an 29 a viz Mezheven 1936 e Brest) zo ur skrivagner brezhonek en deus savet danevelloù, troidigezhioù diwar ar saozneg, ha pennadoù a bep seurt diwar-benn ar yezh, embannet er gelaouenn Brud Nevez. Skoazell en deus roet da c'heriadurioù F. Favereau hag A. Merser ivez.\nGoude bezañ deuet da vezañ turgner war ar metalioù e voe anvet da benn-labour e porzh brezel Brest. War-lerc'h e goñje e voe kaset da Vers el Kebir e Bro-Aljeria kent kemer perzh er skoazell bet roet gant Bro-Frañs d’ar vro-se. Kelenner e voe war ar jedoniezh en ul lise e Aljer (1964 - 1969) kent dont en-dro d’e vicher a-benn labourat e Brest. Anvet e voe e 1973 evit ober war-dro an uzinioù a rae war-dro ar verdeadurezh e Strasbourg. Eno eo e reas anaoudegezh gant rannyezh ar vro-se a lakeas da sevel ennañ ur c’hoant divuzul da zeskiñ brezhoneg.\nDeuet en-dro da Vrest e stagas da skrivañ danevelloù ha paket e voe gantañ meur a briz lennegel bet embannet gant ar gazetenn Al Liamm. Skoazellet gant e wreg a oa brezhonegerez a-vihanik e voe anat dezhañ e oa un diforc'h eus ar re spontusañ, d'e veno, etre ar brezhoneg desket dre levrioù zo ha brezhoneg ar bobl. Dilezel a reas “Al Liamm” kent kenlabourat gant Brud Nevez. Goude bezañ graet anaoudegezh gant an Aotrou Fave, bet eskob e Kemper, e skoazellas anezhañ da sevel meur a labour a selle ouzh ar yezh a voe embannet gant “Brud Nevez”.\nDesket ivez un tamm saozneg gantañ e stagas da sevel ur geriadur brezhoneg-saozneg ha saozneg-brezhoneg en ur gemer perzh er geriadurioù bet savet gant F. Favereau hag Andreo ar Merser. Gwech an amzer e roe da c'houzout e soñj diwar ar fazioù gwir pe faos bet graet gant skrivagner-mañ-skrivagner.\nEnezenn ar razed - Danavellou - 1978\nDanavellou - (Lenora Timm) bet lakeet e brezoneg diwar ar saozneg - 1994 -\nStudiadennou - 1994 -\nDanavellou all bet lakeet e brezoneg diwar ar saozneg ( O.Wilde - M.Twain) - 2000\nEur micherour nevez ha danavellou all - 2001 -\nAr brinzez a oa uhel an avel ganti - Danavellou a beb seurt - 2001 -\nD’an avañtur Doué dre heñchou dindan zouar Roh-Vur ( Ernest ar Arzig bet lakeet e brezoneg) - 2002 -\nTorfed ar chaseour (Danavellou a beb seurt bro) - 2005.\nSevenedigez ar geiz ( V.Favé - J.C Miossec) ( 1985 - 1995)\nPennadou evid skoazella an deraouidi e BrudNevez.\nGeriadur brezoneg - saozneg ha saozneg - brezoneg ( 1985 - .....)\nAdtapet diwar « https://br.wikipedia.org/w/index.php?title=Jean-Claude_Miossec&oldid=1819842 »\nDernière modification le 8 Gen 2019, à 15:42\nKemmoù diwezhañ degaset d'ar bajenn-mañ d'an 8 Gen 2019, da 15:42.


Brezel dieubidigezh Namibia - Wikipedia\nBrezel dieubidigezh Namibia\nBrezel dieubidigezh Namibia zo ur gouvrezel a badas eus 1966 da 1990 etre broadelourien Namibia (anvet Mervent Afrika d'ar c'houlz-se) ha gouarnamant Suafrika.\nE-pad ar Brezel-bed kentañ e voe skrapet tiriad Mervent Afrika gant Suafrika digant an Alamaned. Dindan melestradurezh ar Suafrikaned (ha dre-se politikerezh gouennelour an apartheid) e chomas ar vro betek 1966, pa voe disklêriet gant ar Broadoù Unanet e vefe melestret Mervent Afrika gante diwar neuze. Padal e nac'has Suafrika anzav an disentez-se ha kenderc'hel a reas da velestriñ ar vro de facto.\nD'ar 26 a viz Eost 1966 e krogas ar brezel evit an dieubidigezh pa voe taget nerzhioù difenn Suafrika gant brezelerien ar SWAPO en Omugulugwombashe. Un devezh gouel eo deuet da vezañ e Namibia hiziv an deiz.\nEchuiñ a reas ar brezel gant dizalc'hiezh Namibia d'an 21 a viz Meurzh 1990 ha trec'h ar SWAPO en dilennadeg.\nAdtapet diwar « https://br.wikipedia.org/w/index.php?title=Brezel_dieubidigezh_Namibia&oldid=1689186 »\nBrezelioù an XXvet kantved\nKemmoù diwezhañ degaset d'ar bajenn-mañ d'an 18 C'hwe 2016, da 20:51.


Edward Poynter - Wikipedia\nEdward Poynter : Mougev an nimfenned e-kreiz ur barr-amzer\nSir Edward John Poynter (20 a viz Meurzh 1836 e Pariz – 26 a viz Gouere 1919 e Londrez) a oa ul livour breizhveuriat.\nMab ar savour Ambrose Poynter e oa, ha ganet e voe e Pariz. Mont a reas da studiañ da Ipswich School, Brighton College, ha goude-se ez eas da Londrez, da Roma (ma vamas rak oberennoù Michelangelo Buonarroti) ha da Bariz ma teskas gant Charles Gleyre (eno eo e kejas gant James McNeill Whistler).\nBrudet eo dre ma savas taolennoù istorel evel "Israel en Egipt" (1867), "Gweladenn Rouanez Saba" (1871-1875) hag "Ar roue Salomon" (1890).\nMeur a garg ofisiel a voe fiziet e Poynter : kentañ Slade Professor e voe etre 1871 ha 1875, penn National Art Training School etre 1875 ha 1881, ha rener National Gallery etre 1894 ha 1904 (ober a reas war-dro digoridigezh Tate Gallery). E 1876 e teuas da vezañ ezel eus Royal Academy. Pa varvas Sir John Millais e 1896 ez eo Edward a gemeras e blas evel prezidant Royal Academy, ha lakaet e voe da nobl.\nPoynter a zimezas gant Agnes Macdonald. He c'hoar a oa gwreg Edward Burne-Jones.\nUn diskouezadeg eus e oberennoù, anvet "Life at Arms Length" a voe aozet e Burstow Gallery e Brighton College e miz Du ha miz Kerzu 1995. Diwar dodennoù e oberennoù (Ar roue Salomon ha Templ ar roue Salomon) hag e zarempred gant Rudyard Kipling e c'haller soñjal e oa frañmason. Eilennoù e daolenn "Gweladenn Rouanez Saba" a c'haller gwelout e logelloù frañmasoned er bed a-bezh.\nUn nebeud oberennoù\nAdtapet diwar « https://br.wikipedia.org/w/index.php?title=Edward_Poynter&oldid=1613597 »\nKemmoù diwezhañ degaset d'ar bajenn-mañ d'an 19 Gen 2015, da 11:23.


Les randonnées du Circuit des Chapelles - Tro ar Yeoded\nTro ar Yeoded\nsamedi 17 juillet 2021 à 14 h 30\nCalvaire du Yaudet, Ploulec'h\nDépart : Calvaire à l'entrée du village\nTro ar Yeoded - Baleadenn e Brezhoneg\nDizoloiñ ul lec'h istorel ken kozh hag ar ragistor. Dismantroù arkeologel, mojennoù ha tudennoù gwengelek.\nUn dro gaer a-dreuz 8 000 bloaz a istor a-hed 4 kilometrad. Gwarezet e toull Bae ar Werc'hez e ben al Leger, en deus miret ar beg-douar dismantroù test annez Mab-Den ingal adalek oad ar maen nevez betek hirie an deiz, o reiñ deomp ul legadenn vor, relijiel ha savouriezh dibar hag o kinnig ar Yeoded evel ul lec'h mojennel dreistordinal. Kemm liveoù : 2 wech 70 m. Botoù mat da vale.\nLec'h emgav 30 Hent ar Yeoded, (e-kichen ar groaz « Kroaz ar Salud ») e 14 e 30. Padelezh 3 h. Hirder 4 km.\nTro Sant Kemo\nmercredi 11 août 2021 à 14 h 30\nParking du Dourven, Trédrez-Locquémeau\nAutour du Roscoat\ndimanche 15 août 2021 à 14 h 30\nParking de la salle Steredenn, Lanvellec


Eskopti Kemper ha Leon Reteraduriou 2012-2016 - Le Diocèse de Quimper et Léon\nAccueil - Foi et culture bretonne – FEIZ - Feiz ha sevenadur - Liziri an Eskibien - Eskopti Kemper ha Leon Reteraduriou 2012-2016\n« Kerzit ! Ho kas a ran ! »\nEmbann an aviel gand fiziañs\ngand an Aotrou ’n Eskob Jean-Marie Le Vert (2007-2015)\nEskopti Kemper ha Leon Reteraduriou 2012-2016Télécharger\n“Ar peoc’h ra vezo ganeoc’h ! Evel ma’z on bet kaset gant an Tad, me ivez a gas ahanoc’h… Resevit ar Spered Santel” (Yann 20,21-22). Distaget eo bet ar c’homzou-se gant Hor Salver Jezus p’en em ziskouezas evit ar wech kenta war-lerc’h e Adsao : embannet e vezont da zeiz gouel ar Pantekost. Bez’ez int eun diverra eus ar pez eo galvet an oll gristenien da veza a-hed an oll amzer. Hirio an deiz, e resevomp anezo evel eur galv da zigemer an donezon-se eus ar Spered Santel, ha d’en em roi da veza kaset gant Hor Salver evid embann an Aviel war e lerc’h.\nDiwar an embann-se eus an Aviel, e teu en Iliz unaniez ha levenez d’an dud. N’eo ket eul levenez diwar-c’horre ha berrbad, med eul levenez don na c’hell beza roet nemed gant Doue e-unan, eul levenez leun-barr (gw. 1 Yann 1,4), eul levenez o tifl uka eus an asur ma vezer ema gant Hor Salver Jezus hebken komzou ar vuhez peurbadus (gw. Yann 6,68). Dont a ra hol levenez eus an esperañs skuilhet en hor c’halon gant ar Spered Santel.\nBeza kaset gant Hor Salver : e kement-se ema an eienenn eus ar pez a ginnigan deoc’h evid ar bloaveziou o tont.\nWar-lerc’h MISION 2012\n• …evid beva da heul Hor Salver hag evid kemer kalon da embann an Aviel en hon amzer !\n• …en eur lakaad da greski ar garantez etre breudeur.\n• …o kas war-raog an teir c’harg a zo a-ouenn eus buhez an iliz : aviela, santellaad, servicha.\nOuz piou e sell kement-se ?\n• Ouz oll gatoliked eskopti Kemper ha Leon…\n• …en o c’harg goude-se mont war-zu ar re a zo pelloc’h diouz ar feiz.\nWar hed pegeid amzer ?\n• 2012-2015 : 3 bloaz evid lakaad peb tra en hent\n• 2015-2016 : eur bloavez-eskopti evid trugarekaad, dindan lagad madelezus ar werc’hez Vari,\n• da veza kendalc’het goude-se, rag tenn a ra ar reteraduriou da lod eus diazezou penna ar feiz.\nRank hor frankiz hag hor bolontez kemer perz : ahanomp-ni e tepant ma vo lakaet ar reteraduriou-se da dalvezoud ! Lakaad a ran anezo etre ho taouarn, diwar ar garg a abostol bet roet din pa’z on deuet da veza hoc’h eskob.\n“Emaoc’h o vont da reseo eun nerz, hini ar Spered Santel a ziskenno warnoc’h” (Oberou an Ebestel 1, 8). Mignoned ker, evel da zeiz ar Pantekost, e talc’h Spered Hor Salver da skuilha e zonezonou war an Iliz, evid ma vezimp kaset beteg ar wirionez en he fez. Ar memes Spered Santel eo a zigor deomp dor ar Skritur Sakr, hag ar ra ahanomp “kannaded” (a c’heller kaoud kred enno) eus Komzou ar Silvidigez (gw. 2 Korintidi 5, 20). Seul vui ma vezimp aketus da selaou Komzou Doue, seul welloc’h e c’hellimp gweled ema Mister ar Pantekost oc’h en em ziskouez hirio an deiz ivez e Iliz an Aotrou Doue, ha seul gwelloc’h a-se e c’hellimp beza kannaded a gement-se.\nGreomp anaoudegez gant al levenez c’hweg ha frealzus a zeu d’an hini a embann an Aviel, evel sant Yann-Vazedour, an ebestel sant Pêr ha sant Paol, hag an ebestel all, hag an avielerien en em gavet e-leiz anezo, an eil re war-lerc’h ar re all a-hed istor an Iliz, en o zouez ar re deuet en hor Penn-Ar-Bed-ni amañ. Reketi a ran ma vo an embann-se levenez vras buhez peb hini ahanomp, e-kreiz ar bed hag en amzer m’emaomp enno, eur bed o klask eun dalvoudegez d’ar vuhez, gwech en anken, gwech en esperañs.\n“Hag emaon-me ganeoc’h bemdez, beteg fin ar bed” (Maze 28, 20).\n+ Yann-Vari Le Vert\n1. Lakaad da ziwan breuriezigou kristen\n“Pa vez daou pe dri bodet em ano, e vezan-me en o c’hreiz” (Maze 18, 20)\n“Red eo d’ar re a zo e penn an traou war an dachenn mont a-du gant ar c’humuniezou bihan a Iliz eus an diaz, a vez greet anezo c’hoaz kumuniezou a vuhez, ma vo roet an tu d’an dud fidel a vo enno da gemenn kenetrezo Komzou Doue, ha da gas da benn oberou ar garantez ; bez’ ez eo ar breuriezou-se gwir zoareou da roi da anaoud an unaniez a Iliz ; bez’ ez int c’hoaz kalonou a avieladur, ereet a-unan gant o fastored” (Yann-Baol II, lizer-aspedi a abostol Laiked fidel ar C’hrist, niv. 26).\n• Goulenn a ran digant katoliked eskopti Kemper ha Leon sevel “Breuriezigou kristen”.\nBez’ e vo o c’harg selaou ha lodenna Komzou Doue ; pedi hag en em startaad er feiz kenetrezo ; roi sikour vad d’o nesa ha beza war evez evid kement-se. Testou e vezint eus eun Iliz digor he c’halon, ha tost da dud ar bed. Bez’ e vezint ereet kenetrezo dre liamm ar garantez, dreist-oll pa ’n em gavint asambles en iliz evid oferenn ar sul.\nEr breuriezou e vo kavet tud a-unanou pe familhou, gwriziennet en eun dachennad, eur barrez da skwer, pe eur c’harter eus eur gêr, pe c’hoaz staget ouz eun emzao kristen pe eur gumuniez nevez.\n2. Servicha er garantez : Diagoniez 2013\n“Naon am-boa, hag ho-peus roet din da zebri ; sec’hed am-boa, hag ho-peus roet din da eva ; eun estrañjour e oan, hag ho-peus digemeret ahanon ; en noaz e oan, hag ho-peus lakaet dilhad en-dro din ; klañv e oan, hag oc’h deuet d’am gweled ; en toull e oan, hag ez oc’h deuet beteg ennon… Bewech m’ho-peus greet kement-se da unan eus ar re vihan-mañ, hag a zo breudeur din, din-me eo ho-peus her greet” (Maze 25, 36-43).\n“Bez ’ez eo ar Garantez (evid an Iliz) eun doare-beza o tont eus he fenn-natur dezi hec’h-unan, ha ne c’hell ket troi kein dezi” (Benead XVI, Kelc’hlizer Doue zo Karantez, niv. 25).\n• Goulenn a ran digant katoliked eskopti Kemper ha Leon ma kemerint poan, en o c’humuniez a Iliz, hag en eun doare efedus, o renta servij e oberou ar Garantez hag ar c’hengred. Dirag an dud paour a stumm nevez, dirag kement a dud gwan, ne c’heller ket lezel gant eun dornadig kristenien hebken ar garg da gas en-dro ar servij-se : bez ’ez eo hemañ eun dever evid an oll re a zo badezet ; bez ’ez eo ar servij-se eur merk, hag unan eus an troc’h kenta, eus buhez ar c’humuniezou kristen.\n• Goulenn a ran ma vo savet eun “diagoniez” e peb deanelez. En he c’harg e vo kenurzia an oll oberou a garantez oc’h ober war-dro “an dud gloazet eus ar vuhez”, war-dro ar re reuzeudika, ar re zisterra. En he c’harg e vo c’hoaz kinnig oberou nevez diouz ma vo ezomm en he c’hornad, an oberou nevez-se o veza lod eus ar vuhez pastorel ordinal. Hi eo c’hoaz a zigoro kalon ar re a zo e karg eus ar bastorelez, evid ma vo an oll prederiet gant ar servij-se a vreudeur. Pa vo lakaet da ziwan kinnigadennou da geñver “Diagoniez 2013”, e klasko an diagoniezou lec’hel ober o mad anezo.\n3. Digemer Sened-meur Vatikan II\n“Nag a binvidigeziou bet roet deomp gant ar Sened-Meur Vatikan II en e reteraduriou ! […] Beb ma ’z a ar bloaveziou e-biou, ne goll ar skridou-se netra eus o zalvoudegez, nag eus o sked” (Yann-Baol II, Lizer a abostol E penn kenta ar milved nevez, niv. 57).\n• Goulenn a ran ma vo lennet gant katoliked eskopti Kemper ha Leon, ha dreist-oll gant ar yaouankizou, skridou ar Sened-Meur Vatikan II, ha ma raint o mad anezo.\nHanter-kant vloaz zo, ez eo bet ar Sened-Meur-se eun digouezadenn dispar ; chom a ra, hirio an deiz, eur reteradur divrall evid buhez ha karg an Iliz. Bez ’e tleomp neuze derc’hel da denna gounid eus e frouez, eus al lañs roet gantañ, eus ar c’hras a zo anezañ.\n• War eur dachenn ledannoc’h, reketiñ a ran e klasko an oll dud fidel kompren gwelloc’h bouedenn ar feiz katolik, evid mad o buhez kristen dezo o-unan, hag evid an testeni o-deus da roi en-dro dezo.\n4. Beva en deanelez\n“Aketus en em ziskoueze beza [kenta diskibien Jezus] da selaou kelennadurez en Ebestel, fidel d’ar garantez etre breudeur, da ranna ar bara, ha da bedi. […] An oll dud a feiz war-eun-dro e oa o feadra boutin kenetrezo […] mont a raent aketus d’an Templ hag e rannent ar bara […]. Meuli a raent Doue […] Ha bemdez e lakae Hor Salver Jezus diskibien nevez d’en em staga ouz kumuniez ar re a oa da veza salvet” (Oberou an Ebestel 2, 42-47).\n• Goulenn a ran digant ar bastored hag ar skipailhou pastorel ma vo kavet, e peb deanelez, meur a lec’h dibabet piz, ma vo lavaret, beb sul, oferenn ar sul, d’eun eur merket piz, ha pa vefe an oferenn-se evid meur a barrez.\nEvid ma vo êsaet d’an oll kaoud an oferenn-sul, e c’halvan an oll dud fidel katolik a c’hell henn ober, da ginnig o skoazell d’ar re eo diês dezo diblas, ma vo roet an tu d’an oll evel-se da vont d’al lec’h ma ’z eus eun oferenn.\n• Evid lakaad an Iliz da veza tostoc’h d’an oll, ha gwelloc’h anavezet gant an oll, e c’houlennan digant katoliked kement parrez ha kement karter a zo, ma vo buhezekoc’h o ilizou, en eur ober abadennou-pedi a-lies, anezo o-unan : kement-mañ d’eun deiz merket, war ar pemdez ha n’eo ket d’ar sul, ha d’an nebeuta eur wech da euriou na vezont ket euriou labour, ma c’hello evel-se dont da bedi ar muia ar gwella a dud.\n• Goulenn a ran digant an eil re hag ar re all e karg eus ar bastorelez lakaad war-zao eur framm nevez e-keñver peb deanelez, evid ma vo al labour pastorel kaset en-dro muioc’h a-unvan.\n• Goulenn a ran ma kemero perz katoliked an eskopti e oberou o c’humuniez a Iliz, ma vo buhezekoc’h houmañ, ha kement-se diouz ar pez a c’hellont ober, ha diouz o c’harismou.\n5. Aviela dre ar gomz ha dre an ober, e kreiz ar bed\n“Lavared a reas Jezus dezo ar c’homzou-mañ : “Roet eo bet din peb galloud e neñv ha war an douar. It eta, eus an oll vroadou grit diskibien, o vadezi anezo en ano an Tad, hag ar Mab, hag ar Spered-Santel, hag o teski dezo mired va oll c’hourc’hemennou. Ha setu emaon-me ganeoc’h-c’hwi da virviken, beteg fin ar bed” ” (Maze 28, 18-20).\n“Hirio an deiz, muioc’h eged biskoaz, ez eo red da beb kristen kaoud eur spered misioner… Red eo kaoud testou nerzus, enno buhez nevez ar C’hrist, ken tud a-unanou, ken kumuniezou en eun ollad […] Aze ema ar brasa dalc’h, evid pez a sell ouz an Iliz en Europ, er milved nevez-mañ o tigori” (Yann-Baol II, Lizer-aspedi a abostol goude-sened An Iliz en Europ, niv. 49).\n• Goulenn a ran digant katoliked eskopti Kemper ha Leon ma lakint don en o spered, pe donnoc’h c’hoaz, ema e karg peb hini anezo embann frêz ha splann an Aviel d’ar re en em gavont ganto, ha dreist peb tra, d’ar re a zo an tosta dezo.\nPedi a ran anezo ivez da lakaad da ziskenn en o c’hreiz kement a denn d’an avieladur nevez, ma vo lakaet an dud d’ober anaoudegez gant Hor Salver Jezus, eñ hag a zo “an Hent, ar Wirionez hag ar Vuhez” evid an oll dud.\n• Goulenn a ran c’hoaz digant ar bersoned hag ar skipailhou pastorel roi lusk war daou du : da genta, sikour ar gristenien, ar re yaouank dreist-oll hag ar re hag a sant emaint o-unan evel tud a feiz “e-kreiz ar bed”, o sikour eta da veva gwelloc’h o c’harg a destou d’Hor Salver ; da eil, sevel mennadou evid embann frêz an Aviel, war gement tachenn a zo eus ar bastorelez.\nAotrou Doue hon Tad,\nahanoc’h e teu kement trugarez ha kement mad er bed-mañ.\nHo trugarekaad a reomp abalamour d’ar garantez ho-peus evid peb hini, hag evid ar Silvidigez a ginnigit d’an oll.\nKaset ho-peus beteg ennomp Ho Mab Jezus evel Salver nemetañ, evid sacha ahanomp warzu Ennoc’h.\nKaset omp gantañ bremañ da embann an Aviel !\nEvel da zeiz ar Pantekost, skuilhit warnomp ar Spered a Wirionez hag a Beoc’h.\nRa ne vo lamet biken diganeomp E c’halloud a Frealzidigez !\nRa vo digaledet gantañ kement a zo reud, adtommet kement a zo yen, hag eeünet kement a zo kamm.\nGrit eus Hoc’h Iliz ar sin o tiskouez ez oc’h beo e-kreiz ar bed hag o kared anezañ,\ngant Tan tomm-bero Ho fealded.\nRa vo Hoc’h Iliz evid an oll, amañ e Penn-Ar-Bed, eur galon o pedi hag eur vammenn a garantez etre breudeur,\neur c’houlaouenn evid ar re a zo o klask Ahanoc’h en noz m’emaint enni,\neun Iliz laouen o veuli, o ranna, o servij,\neun unvaniez a garantez renevezet dalc’hmad.\nLakaad a reomp etre Ho taouarn an tachennou-labour digoret dirazomp\nevid beza an avielerien kaloneg e-neus ar bed ezomm anezo.\nRoit deomp plijadur an ene o pedi hag o veza maget gant ho Komzou santel.\nLakit ahanomp d’ober eun anaoudegez don gant gras hor badeziant,\nha da gredi pegen bras eo Ho kalloud o tont war sikour hor sempladurez.\nLakit ahanomp da gompren ar pez a c’houlennit diganeomp\nevid beza testou leal eus Ho karantez en hon amzer.\nLakit ahanomp da deurel evez ouz ar re a zo en-dro deomp,\nha tost d’ar re a zo dindan ar bec’h, er glac’har, en dienez.\nGrit ahanomp tud prest atao evid servij Hoc’h Iliz.\nRoit deomp beleien, diagoned, paotred ha merc’hed gouestlet deoc’h,\nan oll anezo o tigas deomp da soñj dalc’hmad eus an donezon a garantez m’eo Ho Mab.\nKargit ahanomp a skiant, a furnez hag a nerz\nevid kas da benn Ho polontez.\nO Gwerc’hez Vari, c’hwi hor Mamm m’e-neus greet an Aotrou Doue burzudou evidoc’h,\nc’hwi m’eo bet ho puhez en he fez eur servij kaset da benn gant eur galon izel ha trugarezus,\npedit evidomp, pec’herien galvet da jeñch buhez.\nGrit ma kemerimp perz e Karg ho Mab en deiz a hirio.\nHol lakit da gompren ne vez peurleuniet hor c’halon nemed gant karantez an Aotrou Doue hag an nesa,\nha roit ho sikour deomp evid embann anezi d’an oll.


E miz gwengolo a zeu e vo digoret un ikastola nevez e Bardos, da lavaret eo e bro xarnegu, e norzh pellañ an Ipparalde (Bro-Euskadi an Norzh). Ur vro hiron eo bro Xarnegu e norzh Euskadi.\nHanter gaskon hanter euskarad n’eo ket ur ral gwelet tud a oar an div yezh eno (okitaneg gaskon hag euskareg) mui ar galleg evel just. Urt, Mouguerre, Briscous, Bardos pe La Bastide-Clairence a zo er vro xarnegu. Panelloù divyezhek euskareg-gaskoneg a weler amañ hag ahont.\nAn 38vet ikastola (skol en euskareg dre soubidigezh evel Diwan) a vo hini Bardos, « Xarnegu Ikastola » e vo hec’h anv (ikastola ar vro Xarnegu).


Pajenn:Morvan - Buez ar Zent, 1894.djvu/367 - Wikimammenn\nPajenn:Morvan - Buez ar Zent, 1894.djvu/367\n22 a Vae\nsant ubald, eskop\nnet e diou gostezenn, a glaske en em zrailla hag en em laza ann eil egile, kement a gounnar a ioa ennho. Ar Zant a redaz raktal d’en em deuler etre ar c’hlezeier noaz, hag en em lezaz da goueza d’ann douar egiz pa vije bet goall dizet. Kerkent ar re a ioa oc’h en em gann a zonjaz o doa marteze lazet ho eskop hag a ziskrogaz euz ho armou. Neuze Ubald a lavaraz d’ezho n’en devoa drouk ebed, ha dre he zousder ordinal e lakeaz adarre ar peoc’h entrezho.\nEur vech all c’hoaz, ann impalaer Frederik Baro-Rouz a ioa o paouez kemeret ha dismantra kear Spolett, hag a c’hourdrouze ober kement all da gear Gubio. Mes ar Zant a ioa eunn tad prest ato da zifenn he vugale, eur pastor prest ato da zifenn he zenved. Mont a eure he-unan da ziarbenn ar prins-se, ha komz a reaz outhan ker brao ma’c’h obtenaz gras evit he bobl.\nDoue en doa roet da Ubald ann donezoun a viraklou. Meur a zen klanv a bareaz dre he bedennou ha dre nerz sin ar groaz. Eunn devez goulskoude ne falvezaz ket d’ezhan parea eunn den dall, a ioa deuet da c’houlenn ar gueled diganthan. « — Ar gueled, eme ar Zant, a ve noazuz d’hoc’h ene. Gouzanvit a galoun vad ann dallentez-se ; ne bado ket pell, ha goudeze e velot Doue enn env ker sklear hag ar re all. » Ar c’heaz dall a oue joa ganthan klevet ar c’homzou-ma ha ne c’houlennaz mui kaout ar gueled.\nSant Ubald a oue klanv dalc’h-mad epad ann daou vloaz diveza euz he vuez; mes he glenved ne zervichaz nemed da rei muioc’h a lufr hag a sked d’he basianted. Mervel a eure leun a veritou d’ar 16 a viz mae euz ar bloaz 1160, oajet a c’houezek vloaz ha tri-ugent.\nAr zant-ma, e leac’h en em venji euz a eunn den hag en doa manket a respet d’ezhan, her briataz gant karantez enn eur lavaret : « — Plijet gant Doue pardouni d’ehoc’h ar faot-se! » Nag a dud zo hirio, er c’hountrol, hag a zalc’h kasouni ouz ho nesa evit ann distera tra, avechou abalamour da eur ger o deuz koumprenet fall, avechou all abalamour n’euz ket bet great stad aoualc’h anezho ! Hag ann dud-se a jom mouzet epad pell amzer heb sellet ehun hag heb komz ouz ar re m’o deuz kaz outho. Hogen, ann dra-ze n’e ket beza kristen eo. Ma ne\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/367&oldid=137567 »


Buhez ar Sent/1837/Casimir - Wikimammenn\nBuhez ar Sent/1837/Casimir\n◄ Guenole Casimir Pulquerii ►\nAr pevare devez a viz Meurs.\nAr Prinç eürus-mâ eus ar Rouantelez Pologn a voe quelennet santelamant dre ar sourci ar Rouanes e Vam, unan eus an devota Princeset en he amser. E speret lem gant e inclination vad a reas dezàn avanç caër er squianchou , hac e ber amser e ornas e Ene gant ar vertuziou parfeta. E zouça pligeadur oa tremen meur a amser e-hars treit an Auteriou ; ha pa vize represantet dezàn en devoa ezom d’en em zivertissa un neubeut, e responte en ur fæçoun agreabl e cave en Ilis an divertissamant a vihe caet o pourmen, o c’hoari, hac o chasseal.\nE garantez evit Jesus-Christ a oa quen ardant ha quen tener ma vige ravisset e galon pa gonsidere ar garantez dreist vusul gant pehini ez eo en em sacrifiet hac en em livriet da vervel evit raquita ar bec’herien ; e zevotion special evit ar Verc’hes Vari. a reas dezâ en amser ma voa c’hoas yaouanc, compos en he enor ur Pros rimet e Latin, pehini a lavare bemdez, hac a so leun eus ar santimanchou tener eus e galon : chetu-hi amâ lequeet e Brezounec.\nNa dremen devez ebet, o va ene, heb renta da da Vari ; deus da celebri gant devotion he Goueliou, deus da imita he vertuziou.\nAdmir he grandor, ha ne heann da bublia an eur e deveus da veza assambles Mam ha Guerc’hes. Enorhî evel da Vestres souveren, evit ma obteno did ar pardoun eus da bec’hejou. Deus d’e fidi evel da Vam douç ha mad, ha ne bermeto quet e vez trec’het dre da voall inclinationou.\nPetra bennâc ma zoc’h, Guerc’hes Sacr, dreist an oll meuleudiou, ne heanin morse d’ho meuli eus va oll galloud. Me ho salud, o va Itron ; dreizoc’h ez ê digor an Eê d’ar bec’herien. Goude Doue e lacan enoc’h va oll fizianç, hac e esperàn dre hoc’h intercession na vezin quet eus an nombr ar re reprouvet.\nObtenii din ar burete a speret hac a gorf, ur vodesti a exempl vad, un douçder universel, un devotion perseverant, ur guir furnez, ur speret eon ha just, hac ur galon humbl.\nPellait dious va c’halon peb santimant a yenien hac a gassoni ; ellumit enni ur garantez parfet, mouguit enni peb santimant eus ar pligeadurezou crirninel ; obtenit din ar berseveranç final, ha ra zeuin da gaout enoc’h an oll sicourou a bere em eus ezomp a-enep adversourien va silvidiguez.\nGoude beza lavaret bemdez en e vuez, gant un devotion vras, an Oræsoun-mâ, e ordrenas abars mervel lacât gantâ en e Bez ar paper var pehini en devoa-hi scrivet. E Bez o veza bet digoret da ben c’huec’h-uguent vloas goude e varo, e voe caet ar paper dindan e benn, hac ar scritur quer fresq evel pa vise bet scrivet a nevez-flam : ar paper-ze a virer c’hoas evel un dra precius.\nAr Prinç santel-mâ a oa ive leun a zouçder evit an oll, ha leun a druez ous ar beaurien. Beza e voa o zad, o servicha a ree gant un humilite admirabl ; ha pa vige represantet dezâ e teue evel-se da ravali e renq hac e bersonnaich, e responte : netra ne ra muy a enor d’ar re vras, netra ne deo dignoc’h eus ar renq huel a zalc’h ar Brincet, eguet servicha Jesus-Christ e personaich ar beaurien.\nAdalec an oad a drizec vloaz bete fin e vuez, e castias e gorf dre ar binigen. Dindan e habijou caer e tougue ur Ciliç pe ur Gouriz-reun, cousquet a ree alies var ar c’haled, e treid ur guele mad, o tremen an darnvuya eus an nos en oræsoun ; conservi a reas e innoçanç bete ar maro ; ober a reas veu a chastete querquent ha ma voe en oad da aznaout ar pris hac ar milit eus ar vertuz-ze ; ha guell voe gantâ coll e vuez evit coll e virginite. Mervel a eureu evel ma varv ar re just, er bloaz 1484, d’an oad a bemp bloaz var-nuguent.\nSant Casimir en deus conservet epad e vuez ur burete angeliq. E humilite hac e vortifirationou o deus èn sicouret da gonservi ur vertuz quen diæs da viret. Na songit quet e conservot heb poan an tènsor precius eus ar burete : attaquet, temptet e viot nos dez, e pep lec’h hac e peb amser ; mæs ar vertuz-mâ pehini hon rent hènvel ous an Ælez, a vilit e raëmp hon oll effort evit e c’honservi. At pez a so diæz da fragilite an den, a zeu da veza aez na facil gant ar sicour eus an Eê. Guir eo ne all den beva chast, ma ne ro Doue dezàn ar c’hraç-se ; mæs ive Doue na reüs quet e c’hraç d’ar re e c’houlen hac a ra o fossubl evit e militout. Disfiziit eus ac’hanoc’h hoc’h-unan, bezit humbl, goulennit sicour eus an Eê, ha Doue a roï deoc’h ar c’hraç necesser evit ober d’ar c’hiq sugea d’ar speret.\nEn em dennit prount dious an occasionou e pere e veac’h en danger da goll ar burete. Tec’hit, ma na fell quet deoc’h beza trec’het ; ne faut nemet un taul lagad evit ho coll. Ne doc’h quet furoc’h evit Salomon, na santeloc’h evit David, pere a so bet trec’het dre an drouc-speret a impurete. Erfin pa zeu an tan eus al lubricite da attaqui ho calon, mouguit-èn rac-eon dre ar sonch eus an tan an ifern.\nAdtapet diwar « https://br.wikisource.org/w/index.php?title=Buhez_ar_Sent/1837/Casimir&oldid=60210 »\nKemmoù diwezhañ degaset d'ar bajenn-mañ d'an 19 C'hwe 2014, da 18:50.